Венгрия бош вазири қочқинларни «мусулмон босқинчилар»...\n08.01.2018 23:13 0 78\nВенгрия бош вазири Виктор Орбан Европага келган қочқинларни «мусулмон босқинчилар» деб атади ва мамлакат бундан буён қочқинларни қабул қилмаслигини айтди.\n«Биз бу одамларни мусулмон қочқинлар деб ҳисобламаймиз. Биз уларни мусулмон босқинчилари деб биламиз», деди у, қочиб келаётганлар фақатгина ҳаёт учун янада қулай шароитларни излаб келмоқдалар, дея қўшимча қилди.\nОрбан қочқинларни қабул қилиш мамлакат учун муқаррар муаммоларни келтириб чиқараётгани ҳақида гапирди. Қочқинларнинг келиши билан мамлакатда хорижликлар ва маҳаллий аҳолидан иборат «параллел жамиятлар»нинг пайдо бўлишини таъкидлади.\nШунингдек, у Европанинг етакчи давлатлари раҳбарларини Венгрияга ҳурмат кўрсатишга чақирди. Унинг сўзларига кўра, Европа иттифоқининг кўплаб давлатлари Будапештни ЕИнинг бирлашув жамғармаси маблағларини олиб, қочқинларни қабул қилишдан бош тортганликда айблашмоқда. Бироқ Орбан ушбу пул маблағлари қочқинлар муаммолари билан умуман боғлиқ эмаслигини айтмоқда.\n2015 йилда Европа иттифоқи қочоқларни қабул қилиш бўйича квоталар тизимини йўлга қўйди, унга кўра, чегарадош Европа давлатларига келган қочоқлар Иттифоқнинг бошқа давлатлари орасида тақсимланади. Квоталар тақсимоти Европа иттифоқи мамлакатлари аҳолиси билан мутаносиб эди. Венгрия, Чехия, Руминия ва Словакия ушбу тизимга қарши чиқдилар. Венгрия ва Словакия бу каби амалиётни тўхтатиш талаби билан Европа Адлия судига даъво аризаси билан мурожаат қилди, аммо суд шикоятни рад этди. Шунга қарамай, июнь ойида Чехия қочқинларни квота орқали қабул қилишни тўхтатганини эълон қилди.\nДекабрь ойида Австрия ҳукумати янги раҳбари Себастян Куртз квота тизимига қарши чиқди ва ушбу қарорни «мантиқсиз» деб атади ҳамда бу Европа Иттифоқи ичида бўлинишга олиб боришини таъкидлади.\nқочоқлар мусулмон Венгрия


06 март 2021, Тошкент вақти: 12:09\nДушанбеда қурилаётган масжид.\nТожикистон пойтахти Душанбеда қурилаётган Марказий Осиёдаги энг катта масжид қурилишида 25 февраль куни ҳавозалар қулаб, ишчилар 60 метрлик баландликдан ерга йиқилди. Бу ҳақда Озодлик радиоси тожик хизмати воқеа гувоҳлари ва расмийларга таянган ҳолда хабар берди.\nРасмиларга кўра, ерга қулаган 9 нафар ишчи турли оғирликдаги жароҳатлар билан Душанбедаги "Карияи Боло" миллий тиббиёт марказига ётқизилган. Ҳалок бўлганлар йўқлиги айтилмоқда. Қулаб тушган ишчиларнинг айни пайтдаги аҳволи ҳақида маълумот берилмади.\nМазкур масжид қурилиши президент Эмомали Раҳмоннинг бевосита қўллови остида 2009 йилда бошланган эди. 12 гектар майдонни эгаллайдиган масжид лойиҳаси Қатар ва Тожикистон мутахассислари ҳамкорлигида ишлаб чиқилган.\nAsia-Plus агентлигининг билдиришича, бу масжидда бир вақтда 120 минг киши намоз ўқиши мумкин.


Тожикистон қамоқхонасидаги исён натижасида 20 киши ҳаётдан кўз юмди\nХЎЖАНД, Тожикистон – Хўжанддаги қатъий тартибдаги қамоқхонада содир бўлган тўқнашувлар натижасида 20 га яқин маҳбус ва икки нафар назоратчи ҳалок бўлган, деб хабар берди пайшанба (8 ноябрь) куни AFP иккита хавфсизлик соҳасидаги манбага таяниб.\nТожикистоннинг энг йирик иккинчи шаҳридаги қамоқхонада экстремизм ва одам ўлдириш каби оғир жиноятларни содир этганлар сақланади.\nМанбаларнинг бирининг айтишича, тўқнашувларда «20 га яқин маҳбус» ва икки нафар соқчи ҳалок бўлган. Иккинчи манба бу маълумотни тасдиқлаган ҳамда яна 6 нозир жароҳат олганини қўшимча қилган.\nТожикистон ҳукумати қамоқхонада бўлиб ўтган тўқнашувлар ва ҳалок бўлганлар сонини тасдиқлаганича йўқ.\n«Ўнлаб маҳбуслар ўртасида бўлиб ўтган тўқнашув чоршанбадан (7 ноябрь) пайшанбага ўтар кечаси рўй берган», деб хабар берди хавфсизлик соҳасидаги манбалардан бири AFPга. Манба ўз исмини ошкор қилмасликни сўраган.\nБошқа манба хабарига кўра, маҳбуслар муассаса устахонасидан «ўткир тиғли буюмларни» олиб қўйганларидан сўнг исён бошланган.\nДушанбедан 300 километр шимолда жойлашган Хўжанд қамоқхонасида аввал ҳам маҳбусларнинг қочиши билан боғлиқ ҳолатлар кузатилган.\n2016 йилда 3 маҳбуснинг қамоқдан қочишга уриниши чоғида бир нафар соқчи ва яна бир маҳбус ҳалок бўлган эди.\nЎшанда Ички ишлар вазирлиги маҳбуслар «Ислом давлати» (ИД) сафига қўшилишни режалаштирганини маълум қилганди.\nҲукумат манбалари: Тожикистон қамоқхонасидаги исён натижасида 50 киши ҳалок бўлган\nТожик қамоқхонасида «Ислом давлати» жангарилари исён кўтарди\n«Ислом давлати»га қочиб ўтган Марказий Осиёлик мансабдор Гулмурод Ҳалимовнинг ўғли қўзғолон етакчиларидан бири бўлган.\nТўлиб-тошган камералар: Суриядаги «Ислом давлати» қамоқхонасига назар\nКурд расмийларининг айтишича, Сурияда курдлар назоратидаги қамоқхоналарда ИДга аъзоликда гумонланган камида 50 миллатга мансуб 12000 дан ортиқ одам сақланмоқда.


Бўзсув анҳорида 17 ёшли ўсмир чўкиб кетди\n14:51 / 02.06.2016\nТез ҳаракат қилиш республика кўп тармоқли маркази қутқарувчи-ғаввослари учинчи кундан буён Бўзсув анҳорида чўкиб кетган ўсмир жасадини қидирмоқда.\nТошкент шаҳридаги коллежлардан бирида таҳсил олувчи 17 ёшли ўсмир 31 май куни беш нафар дўсти билан «Шаҳидлар хотираси» ёдгорлик мажмуасидаги анҳорга чўмилиш учун борган.\nУлар анҳорга қарийб бир вақтда сакраган, вафот этган йигит эса охирги бўлиб сувга тушган ва бир лаҳза сувда кўриниб, сўнгра йўқолган.\nБу воқеа унинг дўстлари кўз ўнгида содир бўлган, қўрқув ёки саросима сабабли улар шеригига ёрдам бера олишмаган. Улар қирғоққа қайтиб, буюмларини йиғиштиришган ва яширинишган.\n«Газета.uz» нашрининг вафот этган ўсмирн қариндоши ҳикоясига асосланиб хабар беришича, ўсмирнинг ота-онасига қирғоқдаги қаровсиз буюмларни учратиб қолган ўткинчи қиз улар орасидаги ўсмирнинг телефонидан маълум қилган. Орадан бир фурсат ўтиб ўсмирнинг дўстларидан бири қайтган ва содир бўлган ҳодиса тўғрисида ота-онасига сўзлаб берган.\nУч кун мобайнида ғаввослар воқеа содир бўлган жойдан бир километргача бўлган масофада анҳорнинг туби ва қирғоқларини текшириб чиқди, аммо жасад ҳалигача топилмади.\nҒаввослар ишини сувнинг кўплиги ва тезоқар экани қийинлаштирмоқда.\nҚидирув ишлари ҳам қирғоқдан, ҳам қутқарув қайиқлари орқали амалга оширилмоқда. Анҳор туби синчиклаб қидирилаётган бўлсада, уринишлар бесамар кетмоқда. Қутқарув ишларида вафот этган ўсмирнинг қариндошлари ҳам иштирок этмоқда. Улар чўкиб кетган йигитнинг тез орада топилиши ва дафн этилишидан умид қилишмоқда.


Машҳур футболчилар ҳақида трагик воқеалар (ТОП-10) – AllSportuz.com\nФутболчилар ҳам оддий одам. Уларда ҳам худди, биз ёки сиз каби хар хил яхши ёки ёмон ҳолатларга тушиб туришади. Биз эса сизларга мана шундай ёмон хотиралари тақдим этамиз.\n10. 20 ёшида Криштиану Роналдунинг отаси вафот этган\n2005 йил. Португалия терма жамоаси сафида Голландия термасига қарши ўйинга тушган вақтида Роналдуга отасининг вафоти ҳақида маълумот беришди. У майдондалигида йиғлаб юборди. Учрашувнинг 34-дақиқасида унинг ўрнига бошқа футболчи майдонга тушди. МЮ сафида кейинги ўйинида урган голини отасига бағишлаганди. Кейинчалик отасининг вафоти яқинлашган вақтда урган голида отасини хотирлайдиган бўлди.\n9. Зинедин Зидан ёшлигида жуда камбағал бўлган\nФутболнинг тирик афсонаси, “Реал”ни кетма кет икки марта ЕЧЛда чемпион қилган, учинчисини ҳам хоҳлаётган Зинедин Зидан ёшлигида жуда камбағал, ўзи оилада энг кичик фарзанд бўлган. Яшайдиган уйи эса жуда кичкина ва тор эди. Шу боисдан Зидан тезроқ спортчи бўлиш учун спортнинг кикбоксинг ва велоспорт турларига қатнашган.\n8. Златан Ибрагимович – ёшлигида овқатга пул топиш учун ўғирлик қилган\n2 ёшга кирганида ота-онаси ажрашади. Бўлажак футболчининг онаси болаларини боқиш учун тиришқоқлик билан ишлайди. Златан эса велосипедлар ўғрисига айланади. 15 ёшига кирганида футбол ўйнагиси келмайди ва оиласини боқиш учун иш топади ва ишлайди. Кейинчалик уни бир мураббий кўриб қолади ва футбол билан шуғуллантиради.\n7. Луис Суарес – ёшлигида ота-онаси ажрашади ва бувиси ва акалари билан яшайди\nЛуиснинг оиласида 7 ўғил бўлган, уларни боқиш осон эмасди. Луис 9 ёшга кирганида унинг ота-онаси ажрашади, оқибатда оила аъзолари бўлиниб кетади. Болалар у ердан бу ерга кўчиб юришади. Луиснинг сўзларига кўра, яшагиси келмаётган вақтида уни ҳаётини бўлажак турмуш ўртоғи – София Бальби қутқарган. Айнан у билан танишгандан кейин олдига мақсад қўйган ва ҳозирги даражасига етган.\n6. Анхель Ди Мария – чуқурга йиқилиб тушган ва мўжиза туфайли тирик қолган\nБолалигида Ди Мария чуқурга йиқилиб тушган. Бир неча жойи синган. Мўжиза туфайли у тузалиб кетган.\n5. Лука Модрич – оёғи синиб, футболдан кетиши мумкин бўлган\nМодричнинг оиласи жуда камбағал бўлган. Лука энди футбол билан шуғулланишни бошлаганида отаси унга оёқни ҳимояловчи буюм (шит) сотиб олиб бера олмаган. Шу боисдан унга эман дарахтидан шундай шитлар ясаб берган. Бир куни майдонда дўстлари билан футбол ўйнаётганида оёғига қаттиқ зарба қабул қилиб олади ва оёқ синади. Бахтни қарангки, унинг омади келади ва футбол ўйнашни давом эттиради.\n4. Лео Месси – бўйи ўсмаслигидаги гормонал камчиликлар\nМесси болалик йилларида бозорда чой сотган. Оиласи жуда камбағал бўлган. Отаси чой фабрикасида ишлаган, онаси эса фаррош бўлган.\n9 ёшлигида унга даҳшатли ташхис қўйилади – бўйи ўсмаслигидаги гормон етишмаслик. Бундай касаллик билан футбол ўйнамаслик керак эди. Аргентина жамоалари уни даволаш учун пул тўлаб беришмади. Унинг даволаниши учун ойига 1000 доллар кетарди. Кейинчалик “Барселона” пулни тўлаб беришга рози бўлади ва шу орқали Мессининг жамоа билан йўллари тўқнаш келади.\n3. Карлос Тевес – болалигида устига қайноқ сув тўкилиб кетган\nКарлос 1 ёшга ҳам тўлмаганида онаси ундан воз кечади ва уйдан кетиб қолади. Орадан 2 ой ўтиб у ўзи учун қаҳва тайёрламоқчи бўлади ва қайноқ сувни олаётганида устига тўкилиб кетади. Бунга 3-даражали куйиш деб баҳо берилади. Карлос даҳшатли яралар тўсиқ бўлса ҳам, уни енгиб ўта олди. 6 ёшлигида эса яна бир даҳшатли ҳодиса рўй беради. Унинг отасини отиб кетишади. Отанинг танасидан 23 та ўқ топилади.\n2. Якуб Блащиковски – отаси онасини ўлдираётганининг гувоҳи бўлиб қолади\nОдам учун бундан оғир тақдир бўлмаса керак. Якуб 6 ёшга кирганида даҳшатли ҳодисанинг гувоҳи бўлиб қолади. Отаси Якубнинг онасини кўз олдида ўлдириб қўяди. Бу эса болакайни карахт аҳволга тушурди. Футбол билан шуғулланаётганида депрессия ҳолатига тушиб қолади. Келажакда Якуб Польша терма жамоасининг сардори бўлади.\n1. Франк Рибери – 2 ёшлигида автоҳалокат натижасида ота-онасидан ажралади ва бир умр кетмайдиган чандиқларни орттириб олади\nФранк Риберининг трагик ҳодисаси аянчлироқ. 2 ёшлигида у ва оиласи автоҳалокатга учрайди. Ўша вақтда улар ўтирган автомобиль юк машинаси билан тўқнашиб кетади. Франк ойнага урилади ва боши ёрилади. Шундан кейин унинг танасига 100дан ошиқ чок тушади ва бир умр кетмайдиган чандиқларни орттириб олади.\nМиржалол Норматов таржима қилди\nPrevious Лионел Месси музлислари учун қувончли хабар!\nNext Евро—2020. Словакия Роберт Левандовскиси бор Польшани аламли мағлубиятга учратди (+видеошарҳ)


Илон Маск миллиардларини йўқотишда давом этмоқда - EFFECT.UZ\nАмерикалик тадбиркор, SpaceX ва Tesla компаниялари асосчиси Илон Маск Tesla акцияларининг нархи тушиши оқибатида бир кунда 14 миллиард доллар йўқотди. Бу ҳақда Bloomberg Billionaires Index маълумотларига таяниб “Korrespondent.net” хабар берди.\nБу йўқотишдан кейин ҳозирда Маскнинг бойлиги 176 миллиард долларни ташкил қилмоқда. Лекин тадбиркор ҳозир ҳам дунёнинг энг бой кишилари рўйхатида иккинчи поғонани банд қилиб турибди.\nРўйхатнинг биринчи ўринида Amazon асосчиси Жефф Безос турибди. Унинг бойлиги ҳам 5,55 миллиард долларга қисқариб, 180 миллиардни ташкил қилмоқда.\nБунгача ҳам Илон Маск бир кеча кундузда 15 миллиард долларни бой берган эди. Бу йўқотишга ҳам Tesla акциялари нархининг тушиб кетиши сабаб бўлган.


Ёш ҳунарманд мактабда маҳорат дарси ташкил этди\nҚашқадарё вилояти Қарши туманидаги 23-ўрта мактаб мажлислар залида “Ҳунарманд” уюшмаси вилоят бўлими ташаббуси билан мазкур уюшма аъзоси, “Ташаббус-2021” кўрик-танлови вилоят босқичи совриндори Раъно Ҳусанова томонидан маҳорат дарси ташкил этилди.\nУнда мактаб юқори синф ўқувчилари, маҳалла хотин-қизлари иштирок этди.\nЭндигина 20 ёшни қаршилаган Раъно Ҳусанова ҳунармандчиликнинг бижутерия, попопчилик, декоратив гуллар, сувенир ҳамда эсдалик совғалар ясаш турлари бўйича бир қатор ютуқларни қўлга киритган. У яратган маҳсулотлар қишлоқдаги Абул-Муъийн ан-Насафий зиёратгоҳига келаётган зиёратчи ва сайёҳлар эътиборини қозонмоқда. Раъно айни пайтда ижтимоий тармоқлар орқали ҳам шогирдлар тайёрламоқда.\nТадбирда ёш ҳунарманд ўқувчиларга ўз маҳорат сирлари ҳақида батафсил сўзлаб берди.\n– Бу каби “мастер-класс” тадбирлари мактаб ўқувчилари ва маҳалламиздаги хотин-қизларни тадбиркорликка йўналтиришда алоҳида аҳамият касб этади, – дейди “Янги ҳаёт” маҳалла фуқаролар йиғини раисининг оила, хотин-қизлар ва ижтимоий-маънавий масалалар бўйича ўринбосари Муқаддас Саидова. – Шу пайтгача у маҳаллада беш нафар шогирд тайёрлади. Маҳорат дарси давомида унинг ишларига қизиқиш билдирганлар кўп бўлди. Халқимиз: "Ҳунар - зар", деб бежизга айтмаган. Келгусида Раънонинг ташаббуси кўплаб оилаларга қўшимча даромад киришига сабаб бўлишига аминмиз.\nТадбирда ёш ҳунарманднинг иш фаолияти электрон тақдимот асосида ҳам намойиш этилди, у яратган маҳсулотлар кўргазмаси қатнашчиларда катта таассурот қолдирди.


МАЪНАВИЯТ МЕЪМОРЛАРИ - “Китоб дунёси” газетаси сайти\n1201 марта кўрилган.\nМаълумотларга қараганда, ҳозирда Хоразм вилояти бўйича 33 та ихтисослашган китоб дўкони, 21 та газета-журнал киоскалари фаолият кўрсатяпти. Китоб савдоси ва унинг тарғиботи бўйича бунёд этилаётган маърифат масканлари ҳам анчагина. Бундан ташқари, вилоятдаги 70 дан кўпроқ аралаш моллар дўконларида ҳам китоб савдоси, «Хоразм почтаси» филиалида эса сайёр тарздаги газета-журналлар сотуви йўлга қўйилган. Вақтли нашрларни сотиш соҳасидаги юмушларнинг асосий қисми эса «Матбуот тарқатувчи» шўъба корхонаси зиммасида. Вақтли матбуот нашрларининг обуна нусхалари эса вилоятда бу йил биринчи бор 100 мингга етди. Воҳада 29 номда газета ва журнал мунтазам нашр қилиняпти, «Хоразм» нашриёти фаолият кўрсатяпти, 2 телекўрсатув, 1 радиоэшиттириш ва яна кўплаб йирик ахборот-кутубхона тармоқлари узлуксиз ишлаяпти. Буни ўтган асрнинг 90-йиллари кўрсаткичига солиштирганда, ўсиш миқёси бир неча баробар ортиқ эканлигини кўриш қийин эмас. Яратилган бу пойдевор воҳада китобхонлик, газетхонлик даражасини оширишнинг энг катта ва ишончли кафолати, десак муболаға бўлмайди.\nГазета-китоб тимсолидаги зиё-маърифатни элга кенг ёйишни ҳаж зиёратига менгзаш мумкин ва Президентимиз Шавкат Мирзиёевнинг шу йил 12 январда қабул қилган «Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик даражасини ошириш ҳамда тарғибот қилиш бўйича комиссия тузиш тўғрисида»ги Фармойишида уқдирилганидек, китоб мутолааси ва китобхонлик маданиятини ошириш ҳамда тарғибот қилиш бўйича комплекс чора-тадбирларни ишлаб чиқиш шу куннинг янада муҳим ва долзарб вазифаси ҳисобланади.\nҚайд этиш зарурки, ушбу масала мамлакатимиз раҳбари томонидан бежиз илгари сурилаётгани йўқ. Унинг замирида жамиятнинг стратегик мақсад ва режалари мужассам. Алхусус, китобхон ва газетхон элнинг иқболи порлоқ, бахти барқарор, омади юксак, маънавий баркамол бўлади. У жамият ривожинигина таъминлаб қолмасдан, элда инсонийлик даражасини юксалтириш, одамийлик фазилатларини чуқурлаштириш, уни мустаҳкамлаш, муомала маданиятини ошириш каби олижаноб мақсадларга хизмат қилади. Аммо бунда сон жиҳатдан эришилган марралар кифоя эмас. Мақсад китобхонлик ва газетхонлик даражасини сифат бобида ҳам юқори босқич ҳамда марраларга кўтариш ва уни муаваффақиятли равишда ҳаётга татбиқ этишни таъминлашдан иборат.\n... Урганчда бир китобсевар аёл бор: 60 йиллик ҳаётининг қарийб 45 йилини китобга бахшида этган. «Зиёкор» китоб дўкони мудираси Тўхтажон Абдураҳмонова эсақаерга бормасин, энг аввал нашриётлар, ноширлар, китоб битгучи муалифлар; ёзувчи-шоирлар ҳузурига боради. Китоб дўстларини излайди, талаб ва таклифларини ўрганади. Шу аснода, ўз дўконини барчага манзур ва маъқул китоблар, нодир ва мумтоз асарлар билан безайди.\nЧиндан ҳам, Тўхтажон Абдураҳмонова «олма пиш, оғзимга туш» қабилида иш тутувчи дўкондорлар тоифасидан эмас. Ўтган йили мазкур дўкон жами 400 миллион сўмга яқин китоб савдосини амалга оширди. Мухлислар қўлига етиб борган китоблар сони 50 мингга, ойлик тушумлар миқдори эса салкам 40 миллион сўмга етди.\nБу — вилоят миқёсида фаолият кўрсатаётган зиё маскани учун катта кўрсаткич. Дўкон айни кунда ҳам қарийб 50 мингта китоб захирасига эга.\nУрганчдаги «Хоразм китоб олами» дўкони мудири Дониёр Абдуллаев, Хивадаги «Шарқ зиёкори» китоб дўкони мутасаддиси Рустам Эрниёзов, Боғотдаги «Китоб дунёси» дўкони мудири Умрбек Рўзиматов, айни шундай номда Гурлан туманида фаолият кўрсатаётган дўкон мудираси Раҳима Радикалова, Урганч туманидаги «Китоблар» дўкони мудири Мунис Исмоилов, Янгиариқ туманида элга зиё тарқатаётган тадбирлик субъекти раҳбари Йўлдош Рўзиматов, хонқалик китобсевар-ишбилармон Эргаш Рўзиматов, вилоят ахборот-ресурс маркази раҳбари Раҳимбой Қурбоновлар тимсолида маърифат ва маънавиятимизнинг янада ишчан, уддабурон ва юқори малакали фидойиларини кўрдик.\nУрганч шаҳридаги 5-сонли газета дўкони ўтган йили озмунчамас — нақ 6 миллион 601 минг сўмлик савдо айланмасига эришибди. Бу йил давомида мингларча нусхадаги газета-журналларнинг одамлар қўлига етиб боргани, ундаги бой «хазина»дан эса ўн мингларча кишининг баҳраманд бўлганидан далолат. Дўкон сотувчиси Барно Эрназарова — тиниб-тинчимас аёл.\n— Муҳтарама волидам мазкур дўконда қарийб чорак аср сотувчилик қилиб, нафақага чиққанлар. Мана ўн йилдирки, унинг ишини шу даргоҳда ўзим давом эттиряпман, — дейди у ғурур билан. — Онажонимни шаҳарда ҳамма газета сотувчиси, зиё тарқатувчи сифатида танийди. Фаолияти давомида дўконга юзларча доимий мухлисларни жалб этишга эришган, шу йўл билан одамларнинг матбуот нашрларидан баҳраманд бўлиш даражасини ошириш, маданий-маънавий ва маърифий савияси, дунёқарашини юксалтиришдек шарафли ва масъулиятли ишга ҳиссасини қўшган. Мен ҳам онамдек фаолият олиб боришни олдимга мақсад қилганман.\nШаҳару қишлоқларимизда фаолият қўрсатаётган бу янглиғ зиё масканлари сони мутолаага бўлган талаб ва эҳтиёжларни қондиришга бемалол имкон беради. Бироқ, бу борадаги яна бир долзарб вазифа — сон миқдорларидан сифат кўрсаткичлари томон бурилиш ясамоқдан иборат.\n— Айтингчи, фаолиятингиз давомида дўконингиз ташаббуси билан бирон-бир янги китобнинг тақдимот маросими, китоб сайли ёки китобхонлар билан у ёки бу мавзулар юзасидан учрашувлар, мулоқотлар, тарғибот-ташвиқот тадбирлари уюштирилганми? — сўраймиз воҳадаги йирик ва номдор китоб дўконларидан бирининг соҳибидан.\n— Буни ҳали йўлга қўйганимизча йўқ, — дейди у бамайлихотир.\nШу аснода дўкон ташаббуси билан китоб ва китобат билан шуғулланувчи муаллиф-ижодкорлар, ноширлар, олим-тадқиқотчилар билан учрашувлар ўтказилмагани, ижодкорлар билан алоқалар йўлга қўйилмагани, янги келтирилган китоблар хусусида аҳоли, хусусан, ўқитувчи-педагоглар, талаба-ёшларни хабардор қилишга эътибор қаратилмагани ҳам аён бўлади.\nАйрим дўкондорлар суҳбат асносида китоб таъминоти юзасидан тегишли нашриёт-матбаа корхоналари билан ҳамкорлик шартномалари тузилмагани, сотувдаги китобларни эса вилоят ҳудудидаги бошқа китоб дўконларидан сотиб олишаётганини билдиришди.\nАхир бу китобларни ўша дўконнинг ўзи ҳам бемалол сота олиши мумкин эди-ку? Бу китоб сотишнинг сифат кўрсаткичлари нариёқда турсин, дўкон тармоқлари ҳатто сон жиҳатидан ҳам ортмаганига далил эмасми?\nЗамонавий китоб савдоси мавжуд дўконларда мўъжазгина ўқув заллари, кутубхона йўсинида йўлга қўйиш, аҳоли ихтиёридаги ноёб ва харидоргир адабиётларни харид қилиш ва сотиш усулини жорий этишни тақозо қилади. Вилоятдаги бир қанча дўконлар интилиб, изланган куйи сотувдаги китоблар сонини 70-75 мингга етказган бир пайтда, Шовот туманидаги «Махсусазимқурилишсервис» масъулияти чекланган жамиятига қарашли «Китоблар» дўкони атиги 50 нусхадаги адабиёт сотуви билан кифояланганлигини қандай изоҳлаш мумкин?\nАфсус, айрим китоб дўконлари тор, тиқилинч, сатҳи эса атиги 12-15 квадрат метрдан иборат бўлиб, бундай жойларда одамларни маърифат ва маънавият ёғдуларидан баҳраманд этишнинг на иложи, на имкони бор.\nУрганч шаҳридаги «Даритал» савдо мажмуасининг бир бурчагида қисилиб-қимтинган ҳолда фаолият кўрсатаётган китоб дўкони мудири Қувондиқ Абдуллаев, Урганч тумани марказидаги «Грифел» масъулияти чекланган жамиятига қарашли китоб дўкони мутасаддиси Мунис Исмоилов замонавий ва гўзал меъморий ечимлар асосида янги кенг саҳнли муҳташам дўконлар учун ер майдони ажратилишини сўраб, ҳокимликнинг тегишли мутасаддиларига мурожаат қилишгани, аммо ундан натижа чиқмагани, шу боис, бундай масканларни бошқа жойларда барпо этишга ҳаракат қилишаётганини таассуф билан баён этишди.\nБундан шаҳар ва туман ҳокимликлари раҳбарлари китоб дўконларига деярли ташриф буюришмаётгани ҳам маълум бўлмоқда. Бу каби ҳолатлар китоб савдоси равнақига хизмат қилолмаслиги, кутилган натижалар ижобатига йўл очолмаслиги аниқ ва мутасаддилар мавжуд зиё масканлари фаолияти самарадорлиги ва иш сифатини кўтаришга астойдил бел боғлаб киришсаларгина барча муаммолар ечимини топиши, пировард олижаноб ниятларнинг эса рўёби таъминланишини эслатиб ўтсак, нур устига нур бўлади.\nҚайд этиш жоизки, китоб савдосида учраётгани каби айрим камчиликликлар матбуот нашрларини сотиш, тарқатиш ва етказиб бериш билан шуғулланувчи бирқатор маърифат масканлари фаолиятида ҳам кузатиляпти.\n.... Янгибозор туманидаги яккаю ягона газета киоскаси Бошқирших қишлоғида жойлашган. Вилоят зиёлилари ва унга мутасадди «Матбуот тарқатувчи» шўъба корхонаси вакиллари яқинда мазкур киоскага ташриф буюришди. Аммо, унга кейинги ҳафталар мобайнида бирон-бир кишининг қадами етганини тасдиқловчи далилни топа олишмади. Келганлар дўконча четига 2016 йилнинг феврал, март ойларида чоп этилган 5-6 тагина газета илиб қўйилганига гувоҳ бўлишди. Хонқа тумани марказидаги 2-сонли газета дўконида эса бундан-да антиқароқ манзара намоён. Илиб қўйилган атиги 6-7 тагина газетани инобатга олмаганда, мазкур маскан газета дўкони эканлигини тасдиқловчи ҳеч қандай далил йўқ. Аён бўлишича, «газета дўкони» омма қалбига зиё элтувчи ахборот ва тарғибот воситаларини сотиш билан деярли шуғулланмас, шуғуллангани эса идора-ёзув қуролларини сотиш ва ксеронусха кўчириш хизмати кўрсатишдан иборат экан. Бу сингари деярли фаолиятсиз газета дўконларига бошқа жойларда ҳам дуч келинди. Хусусан, вилоятдаги бир қатор газета киоскалари аҳолини ҳар йили миллионларча сўмлик матбуот ва ахборот маҳсулотларидан баҳраманд этаётган бир пайтда Урганч шаҳридаги 28-сонли «Матбуот» шохобчаси ўтган бир йил давомида бор-йўғи 100 минг, 4-сонли киоска эса атиги 219 минг сўмликкина газета сотуви билан кифояланибди. Арзимасгина миқдордаги газета ёхуд журналлар сотуви билан чекланаётган дўкончалар вилоят туманларида ҳам анчагина.\nФаолият низомига кўра, газета-журналарни сотув йўли билан тарқатиш, шу аснода эл қалбига маърифат ва маънавият ёғдуларини сочиш, боз устига ўз даромадлари миқёсини ушбу тадбирлар баробарида ҳам оширишдек эзгу иш билан почта корхоналари, жумладан, «Ўзбекистон почтаси» акциядорлик жамиятининг Хоразм филиали ҳам бемалол шуғулланиши мумкин. Лекин, амалда-чи?\nМазкур ташкилотдан олинган маълумотномада қайд қилинишича, мамлакатимизда жами мингдан зиёд газета-журналлар чоп этилса-да, бу ерда атиги 21 номдаги босма нашрлар сотувга келтириляпти экан. Обуна ва уни уюштириш миқёслари, нашрларни тарқатиш тадбирларини жонлантиришда эса кутилган ижобий натижалар ҳамон кўзга ташланмаяпти.\nМаърифат ва маънавият — кўзга чалинмас, қўлга илинмас унсур, мисоли чексиз уммон. Гарчи моддий неъмат бўлмаса-да, беқиёс, катта ва туганмас куч-қувват, равнақ, рўшнолик, фаровонлик, тўкин-сочинлик ва барқарорликнинг ғоятда мустаҳкам пойдеворидир. Маънавият истиқболига ошиққан кишини ҳамиша эзгу ишлар, амаллар, эзгу ўй ва эзгу фикрат оламига етаклайди. Бу йўлга тушган киши унинг сир-синоатини қанчалар кўп ва мўл ўрганса-да, билганлари билмаганидан кўра оз ва саёз эканлигини англай боради. Юксак маънавият ва теран маърифат инсонни бир томондан қалтис қадамлар, ёмон қилмишлардан асраб турса, иккинчи тарафдан ҳамиша яхши амаллар сари бошлайди.


Тўйида Эрдўғон совчилик қилган машҳур жуфтлик...\n05.03.2018 16:18 0 2062\n«Осиё» телесериалидаги Демир роли билан ўзбек томошабинларига яхши таниш бўлган машҳур турк актёри Мурат Йилдирим Мухлиса Азизованинг «Scorpion» фильмида суратга тушади.\nБугун, 5 март куни Ёш киноижодкорлар кенгаши раиси ҳамда фильм продюсери Ойбек Абдушукуров Мурат билан Истанбул шаҳрида шартнома имзолади.\nЭслатиб ўтамиз, ўзбекистонлик ёш киноижодкорлар томонидан ёшлар тарбиясига ижобий таъсир кўрсатадиган «Scorpion» тўлиқ метражли бадиий фильм суратга олиниши бўйича ишлар бошлаб юборилгани ҳақида хабар берган эдик.\nМаълумот учун, Мурат Йилдирим 1979 йилда Туркиянинг тарихий Конья шаҳрида туғилган.\n«Буёк ёлғон» (2004), «Тўфон» (2006), «Осиё» (2007-2009), «Ишқ ва жазо» (2010), «Тун қироличаси» (2016) сериалларидаги роллари билан мухлислар қалбидан жой олган. Шунингдек, актёр иштирокидаги «Адабий ишқ», «Сукут» ва бошқа фильмлар катта шуҳрат қозонган.\nМурат 2017 йилда «Айла» номли фильмда суратга тушди.\nМурат Ўзбекистонга рафиқаси, марокашлик машҳур актриса ва модель Имона Элбани билан бирга ташриф буюради. Имона 2008 йилда «Марокаш гўзали», кейинроқ эса «Miss Arab World» совринларини қўлга киритган. У Шарқнинг 50 нафар энг гўзал аёллари сафига киради. Туркия Президенти Режеб Таййип Эрдўғон шахсан Мурат учун Имонага совчилик ҳам қилган.\n«Scorpion»да Мурат Йилдирим суратга тушадиган саҳналар Бухоро вилоятида суратга олинади. Унинг айнан қайси образда чиқиши ҳозирча сир тутилмоқда.\nМазкур фильм Ўзбекистон ёшлар иттифоқи, «Ўзбеккино» миллий агентлиги, Ўзбекистон Республикаси Ички ишлар вазирлиги, Ўзбекистон миллий телерадиокомпанияси ҳамда Кинематографияни ривожлантириш маркази томонидан суратга олинмоқда.\nРежеп Таййип Эрдўғон Scorpion Мурат Йилдирим


Қайноқ диллар садоси\n05.01.2015. Таълим, фан ва маданият ходимлари касаба уюшмаси Қамаши туман кенгаши томонидан Кексаларни эъзозлаш йилига бағишлаб ижодкор ўқитувчилар, фахрий педагоглар ва ёшлар учрашуви ташкил этилди. ...\nЎзбекистон касаба уюшмалари Федерацияси Кенгаши барча юртдошларимизни кириб келаётган Янги 2015 йил – Кексаларни эъзозлаш йили билан самимий муборакбод этади! Янги йилда гўзал диёримизни янада ...\n“Соғлом бола йили” Давлат дастури доирасида Ўзбекистон касаба уюшмалари томонидан амалга оширилган ишлар\n30.12.2014. “Соғлом бола йили” Давлат дастурининг тегишли бандлари ҳамда мазкур Давлат дастури асосида ишлаб чиқилган Федерация Кенгашининг тадбирлар дастури ижросини таъминлаш мақсадида республика ...


3 март, 2021, 19:15\nТеглар:Легионерларимиз | Италия | А Серия | Женоа | Сампдория | Элдор Шомуродов\nБугунги ўйин олдидан мулоҳаза\nБугун "Женоа" А Серия 25-туридан ўрин олган баҳсда "Сампдория" билан куч синашади. Беллашув Тошкент вақти билан тунда 00:45да старт бошланади.\nБу икки жамоа Генуя шаҳрининг вакили ва битта стадионда уй ўйинларини ўтказади. 36 мингдан ошиқроқ мухлисни сиғдира оладиган "Луижи Феррарис" аренаси Генуя дербисини қабул қилади.\nЭлдор Шомуродов жамоаси 26 очко билан 13-ўринда бормоқда. Клаудио Раньери бошқарувидаги "Сампдория" 30 очко жамғарган ҳолда 10-поғонани банд этган. Давиде Баллардини шогирдлари ғалаба қозонса, бугунги рақиби билан орадаги фарқни анча қисқартиради. Агар акси бўлса, тафовут янада катталашади. "Женоа"ни дуранг ҳам қониқтириши қийин. Чунки Шомуродов жамоасини бир йўла 3 та клуб ("Фиорентина", "Специя" ва "Беневенто") таъқиб қилмоқда. Улар ҳисобида 25 очко мавжуд.\nБаллардини келгач, "Женоа" хавфли ҳудудни тарк этди. Жамоа мағлубиятсиз серия қайд эта бошлаганди. Бироқ, ўтган турда генуяликлар "Интер"га имкониятни бой бергач, дуранглар ва ғалабали ўйинлар тўхтади. Энди "Женоа" қайтадан бошлаши керак.\nШомуродов ушбу мутахассис қўл остида асосий таркибга муносиб эканлигини исботлади. Мураббий ҳамюртимизга ишонч билдиришда давом этмоқда. Баллардини ҳужумчимизга шу қадар ишонмоқдаки, катта ўйинларда ундан яширин қурол сифатида фойдаланмоқда. Яъни, Элдор асосий таркибга киритилмайди ва иккинчи бўлимда рақиб чарчашини инобатга олиб, майдонга тушурилади. Шомуродовнинг тезкорлиги ва бир нечта футболчидан ўтиб кетишига кўзи етган мураббий уни "ушлаб туради". Бу услуб "Интер"га қарши беллашувда ҳам қўлланилди. Бироқ, Шомуродовнинг ўйинга киришиб кетиши қийин кечди. Ҳамма учрашувларда ҳам бундан наф чиқавермайди.\nҚолган турлар генуяликлар учун жуда муҳим. Мағлубият ёки йўқотилган очколар уларни яна аввалгидек турнир жадвалининг қуйи қисмига яқинлаштиради. Буни хоҳламаган мураббий ҳамюртимизни асосий таркибда майдонга тушириши даркор. Чунки Элдор вазиятлар яратишни қойиллатади, шу билан бирга самарали ҳаракатларни амалга оширади. Ҳамюртимиз жамоа тўпурари Дестро билан яхши тандем ҳосил қилади. Шомуродовнинг пасларидан сўнг, италиялик ҳужумчи муваффақият қозонаётгани бор гап.


Спортда японча психология\nСпортдаги ютуқ нафақат «физика физика устидан» ғалаба, балки кўп нарса спортчининг беллашув давомида ўз кучини қандай бошқаришига боғлиқ. У ўзини қанчалик «билади», қандай сокин ва хотиржам тута билади, рақибини энг мақбул дақиқада мағлуб эта олиш қобилиятини аниқлашга қодирми?\nОнг билан ишлашнинг кўплаб усуллари мавжуд, улар якунда ўзини тута олишга ёрдам беради. Унинг асосий мақсади онгни «ўзидан» ажратиш тушунчасини жорий этишдир. Яъни, спортчи жисмоний ҳолат билан бир қаторда унга ресурс сифатида муносабатда бўлган психологик ҳолатини ҳам тушуниши ва ҳис қилиши керак. Ўз кучини ва уни қандай бошқариш кераклигини билган ҳолда, киши энг самарали тактикаларни қўллаши, шунингдек, жанг ёки учрашувни олдиндан режалаштириши мумкин.\nУшбу маҳоратни ривожлантиришга қаратилган замонавий техникалар бу фазилатни одатда машғулот пайтида ўзлаштиришни кўзда тутади. Шу сабабдан у бирон бир ҳаракатни амалга оширади, ҳар куни такрорлайди ва кейин формада қолиш маҳоратини сақлаб қолади.\nБироқ, япон амалиётида қўлланиладиган яна бир усул мавжуд. Бу ҳар бир инсон ташқи психология моҳиятига ўзгалар ёрдамисиз эришиши мумкин бўлган онг билан ишлаш, саволлар ва кичик вазифалар орқали ечим топишдан иборат.\nБундай вазифалар «коана» деб номланади ва улар биринчи марта дзен буддизмида маърифатни англаш усули сифатида амалиётга киритилган. Бироқ, баъзи «коаналар» уларни маънавий ўсиш йўлида қўллашдан ташқари серқирра ва фойдалилиги билан ҳам ажралиб туради. Яъни, улар касбидан қатъи назар, барча одамлар учун фойдалидир. Жумладан, спортчиларга ҳам. Шу сабабли Япониядаги кўплаб спорт турлари фалсафа ва диний таълимотлар билан чамбарчас боғлиқ. Бола учун сумо кураши татамидаги жанг билан эмас, узоқ мулоҳаза юритиш, устоз билан мунозара ва «коана»ларни ўрганиш билан бошланади.\nБугун сиз билан ушбу «коаналар»дан бирини баҳам кўрамиз, ўзингиз хулоса қилиб, нима учун японлар жангларда бундай ўзини тута билиш даражасига эришганини тушуниб оласиз.\n«Мейдзи даври бошида «О-нами» (улкан тўлқинлар) исмли машҳур полвон бор эди.\nО-Нами фавқулодда кучли ва кураш санъатини яхши ўзлаштирганди. Ўзаро жангларда у ҳатто устозини ҳам мағлубиятга учратган. Бироқ, у омма олдида шунчалик йўқолиб кетдики, ҳатто шогирдлари ҳам уни енгиб ўтишди. О-нами дзен устозидан ёрдам сўраш зарурлигини ҳис қилди.\nХудди шу лаҳзада яқин атрофдаги мўъжаз ибодатхонада айланиб юрган дзен устози Хакудзини кўриб тўхтади, О-Нами унинг олдига келиб, бахтсизлиги ҳақида гапириб берди.\n«Исминг улкан тўлқинлар маъносини англатади», деди устоз унга. «Бу ибодатхонада бир кеча қол. Ўзингни бу ерда улкан тўлқин, деб тасаввур қил. Сен энди қўрқоқ жангчи эмассан. Сен энди тўзитиб юборувчи ва маҳв этувчи улкан тўлқинсан. Буни бажар ва ер юзидаги энг буюк жангчи бўл».\nО-нами ўзини тўлқин, деб тасаввур қилишга уриниб, медитация қилиб ўтирди. У мутлақо бегона нарсалар ҳақида ўйларди. Aммо аста-секин ўзини тобора кўпроқ тўлқинлардек ҳис эта бошлади. Оқшом ўтди ва тўлқинлар тобора кучайиб борди. Вазалардаги барча гулларни ютиб юборди. Ҳаттоки ибодатхонадаги Будда сув остида қолди. Ибодатхонада тонг отгунча улкан денгизнинг пасайиши ва оқишидан бошқа нарса эшитилмади.\nЭрталаб устоз О-Намини медитация ҳолатида топди, юзида заиф табассум пайдо бўлди. У жангчининг елкасига қоқди: «Энди сени ҳеч нарса йўлдан тўхтатолмайди», деди у. «Сен тўлқинсан. Олдингда ҳамма нарсани супуриб ташлайсан».\nШу куни О-Нами беллашди ва ғалаба қозонди. Шундан сўнг, Японияда уни ҳеч ким мағлуб эта олмади».\nО-Нами ўз онги билан нималар қилганини тушунишга уриниб кўринг, аниқроғи буни ҳис қилинг.\nЯпонлар ўз руҳларини шундай тарбиялашади.


Тошкентнома | Shosh.uz | Nafaqat Toshkent haqida... - Part 2\nБош саҳифа » Тошкентнома (page 2)\nБешёғоч даҳаси. Қозиробод, Бойкўча маҳалласи, Дўмбиробод, Чилонзор\nЖоме Масжиди (1451). Тошкент шаҳрининг ҳозирги Гулбозор маҳалласи ҳудудида бутун Туркистон ва Хуросонда пири муршидлардан бири даражасига кўтарилган, номи бутун ислом дунёсида улуғланган Хожа Аҳрор томонидан қурилган. Масжид ўз даврининг салобатли ва муҳташам биноларидан ҳисобланиб унда Жума ва Ҳайит намозлари, хутбалар ўқилган\nАли ибн Аҳмад ибн Муҳаммад Банокатий ҳуснихат соҳиби – ҳаттотлардан саналади. Қадимда Тошкентни Бинкат, Банокат деб ҳам аташган. Банокатий Бағдодда вафот этганлигидан у киши бу томонга келиб таълим олган кўринади\nАбу Бакр Шоший (1038-1114)\nМуҳаммад ибн Аҳмад Шоший ҳижрий 429, милодий 1038 йили дунёга келади. У Ибн Сино вафотидан (1037) бир йил кейин туғилади. Шоший Бағдодда таълим олади. Тенгдош талабалардан зийраклиги ва билимдонлиги билан фарқ қилган Шоший устодлари наздида ҳам катта обрў қозонади\nБешёғоч даҳаси. Арпапоя, Эски Ўрда, Қоратош ҳаммоми, Чақар, Янги маҳалла, Чорсу\nАрпапоя Чақардан бир мунча шарқроқдаги жойлар Ўрпапоя, яъни «жар қобоғининг этаги» деб юритилган. Чунки шаҳардан ташқарига жойлашган бу ерлар жарликдан иборат бўлиб, у ерда кейинги асрларда ташкил топган маҳалла тошкентликлар ўртасида Арпапоя номи билан шуҳрат топган (А.Муҳаммаджонов)\nКамолон — Бешёғоч даҳасидаги маҳалла. Дархон, Эшонгузар, Янги маҳалла, Самарқанд дарвоза, Гулистон маҳаллалари билан чегарадош бўлган. Хўжакўча ва Фуқаро кўчаларига бўлинган. Хўжа Аъламбардор мақбараси ва қабристони бор. Новза, Қозиробод, Дўмбиробод, Қонқус мавзеларида деҳқончилик ва боғдорчилик билан шуғулланганлар\nТошкентнома. Бешёғоч даҳаси. 1-қисм\nБешёғоч (туркийча) бешта дарахт маъносида. Муҳаммад Солиҳнинг “Тошкентнинг янги тарихи” номли асарида Бешёғоч қабила номи билан боғлиқлиги қайд этилган. Қўлёзма манбаларда Зангиота даҳаси деб ҳам юритилган. Даҳада шаҳарнинг уч дарвозаси (Самарқанд, Камолон ва Бешёғоч), беш йирик мадраса, 75 масжид, 76 маҳалла ва 36 мавзеси бўлган\nТошкентнома. Кириш. Ҳар бир сўзда яширин тарих\nТошкент ўзининг 2200 йиллик тарихи давомида ўз ўрнини бир неча марта ўзгартириб, ҳар сафар янги-янги номлар қолдирган. Унинг даҳа, дарвоза, маҳалла ва кўчаларига берилган номлар маълум маъноларини ифода этади. Маҳалла ва мавзеларининг кўпи айниқса, дарвозалари аллақачон йўқолиб кетган\nУшбу рукнда Тошкент ва у билан қисман бўлса ҳам боғлик наср ва назм намуналаридан бериб борилади. Мақсуд Шайхзода. ТОШКЕНТНОМА Лирик поэмадан парчалар БАҒИШЛОВ\nСаҳифа 2 of 2«12


Конфедерациялар кубоги - 2017. Афсонавий "Лужники" стадиони ҳақида қизиқарли маълумотлар (фото+видео)\n15 июнь, 2017, 11:38 1124 0\nSports.uz интернет-ахборот портали ушбу муҳим турнирга мезбонлик қиладиган стадионлар билан сиз азиз мухлисларни таништиришда давом этади. Бугун биз Москва шаҳридаги дунёга машҳур “Лужники” ўйингоҳи ҳақида сиз билган ва билмаган маълумотларни тақдим этамиз.\nУшбу стадион 1956 йилда фойдаланишга топширилган. Иншоот ўтган давр мобайнида уч марта (1996-1997, 2001-2004 ва 2013-2017 йилларда) қайта реконструкциядан чиқарилди.\n“Лужники” ўз бағрига 81 000 ишқибозни сиғдира олади. Ушбу ўйингоҳда Россия терма жамоаси ўзининг уй ўйинларини ўтказади. Бундан ташқари у ерда йирик спорт мусобақалари ва концерт дастурлари ўтказилиши мумкин.\nСтадион майдони 105×68 м ташкил этади ва тўлиқ табиий чимдан иборат. Ўйингоҳ 1 400 люкс ёритиш кучига эга. Бундан ташқари у ерда 17×10 м ҳажмда 2та электрон табло жойлаштирилган.\nУшбу йирик спорт мажмуаси қуйидаги йирик мусобақа ва ўйинларга мезбонлик қилган :\n1980 йил - Ёзги Олимпиада очилиш ва ёпилиш маъросими;\n1997 йил – Москва шаҳрининг 850 йиллиги ва Россия футболининг 100 йиллиги муносабати билан Россия ва дунё юлдузларидан ташкил топган ФИФА терма жамоалари ўртасидаги баҳсга;\n1998 йил – Биринчи Бутунжаҳон ёшлар ўйинлари очилиш маъросимига;,\n1999 йил - «Олимпик» (Франция) ва«Парма» (Италия) жамоалари ўртасидаги УЕФА кубоги финал учрашувига;\n2008 йил - «Челси» (Англия) ва «Манчестер Юнайтед» (Англия) жамоалари ўртасидаги УЕФА Чемпионлар лигаси финал учрашувига;\n2013 йил – Регби бўйича Жаҳон чемпионатига;\n2013 йил – Енгил атлетика бўйича Жаҳон чемпионатига.\n2013-2017 йилларда олиб борилган реконструкция ишларига жами 26,6 млрд рубл маблағ сарф этилган. Ушбу йирик спорт аренаси УЕФА таснифи бўйича 4-даражали стадионлар қаторига киритилган. Эслатиб ўтиш керакки, “Лужники” стадиони 2018 йилги мундиалнинг ҳал қилувчи финал баҳсига мезбонлик қилади.\nҚуйидаги видео орқали ушбу йирик спорт мажмуаси ҳақида янада кенгроқ тасаввурга эга бўлишингиз мумкин:


Миллат руҳи барҳаёт – oliymahad.uz\nМиллат руҳи барҳаёт\nҲар қандай халқнинг тили – ўша миллатнинг руҳи ҳисобланади. Ўзбек тили — давлат тимсоли, мулкидир. Тилни асраш, ривожлантириш – миллатнинг юксалишини ифодалаб беради. Ўзбекистон Республикаси Конституцияси 1-моддасида “Ўзбекистон Республикасининг давлат тили ўзбек тилидир”, деб белгилаб қўйилган. Шу тариқаўзбек тили мустақил давлатимизнинг қонун йўли билан ҳимоя қилинадиган муқаддас давлат рамзига айланди.\nОна тилимиз давлат тили мақомига кўтарилганига 30 йил бўлди. Бу ўз даврида том маънода оламшумул воқеа бўлган эди. Бу Алишер Навоий, МирзоУлуғбек, Бобур Мирзо, Абдулла Қодирий, Беҳбудий, Фитрат сингари буюк сиймолар қалам тебратган буюк тилдир.\nТил – миллат қиёфасининг бир бўлаги ҳамдир. Дунёдаги барча халқлар ўзининг миллий расмий тилига эга деб айтолмаймиз. Чунки бу халқнинг миллий мустақиллиги билан боғлиқ. Мутахассисларнинг сўзларига қараганда, бугунги кунда ҳар икки хафтада битта тил йўқ олиб бормоқда. Бу ўз навбатида ўша тилда сўзлашувчи халқларнинг йўқолишини англатади. ЮНЕСКО вакилларининг сўзларига қараганда, қачонлардир одамлар сўзлашадиган тилларнинг сони 7 мингдан 8 мингтагача етган бўлса, бугунги кунда сайёрамизда 6 мингта тил мавжуд бўлиб, уларнинг 90 фоизи йўқолиб кетиш арафасида турибди. Бу асосан цивилизация туфайли маданиятидан айрилаётган камсонли миллатларнинг тилларидир. Бу тилларда сўзловчи аҳолининг айримлари ёзувга эга бўлса, айримлари бундан бебаҳрадир. Масалан, Африка тилларида сўзлашувчи аҳолининг 80 фоизи хамон ўз ёзувларига эга эмас. Минглаб тиллардан таълим тизимида фойдаланишнинг имконияти йўқ. Интернетдан фойдалана олмайдиган тиллар ҳақида-ку айтмаса ҳам бўлади. Тилларни сақлаб қолиш учун эса, БМТ экспертларининг фикрича, бу тиллардан таълим тизимида кенг фойдаланишни йўлга қўйиш керак.\nҲозирги кунда чет тилларни ўқитиш ривожланмоқда. Шу ўринда баъзи мулоҳазаларни айтиб ўтсак. Айрим ҳолатларда ёшлар ўртасида чет тилини ўзлаштириш борасида баъзи қийинчиликлар юзага келмоқда. Бунинг асосий сабаби ўз она тилимизни яхши билмаслигимиздир. Интернет маълумотларини кузатар эканмиз ўзбек тилидаги викепедиядаги кўплаб маълумотлар ҳали ҳам ўша 90 йилларда киритилгандан буён янгиланмаган. Ривожланган Япония давлатини олиб қарасак 2 жаҳон урушидан кейин иқтисодини тиклаш учун чет тилидаги кўплаб китобларни ўз ёшларига ўз тилида ўқитди. Бунинг натижасини эса фан техника соҳасида улкан ютуқларга эришаётганидан гувоҳи бўлиб турибмиз. Биз халқимиз тафаккур пойдеворини ўз тилимизда ривожлантирмас эканмиз бошқа тил, урф-одат, маданият ва жамият ҳамда давлатларга тобе бўламиз.\nЯратганга шукрлар бўлсинки, муҳтарам президентимиз томонидан ўзбек тилига катта эътибор қаратилмоқда. Туркий тиллар бўйича семинар ва давлатлар миқёсида учрашувлар ўтказилмоқда. Алишер Навоий номидаги тил ва адабиёт университети ҳамда махсус ёзувчи-шоирлар номига атаб қўйилган мактабларни ташкил қилинганлининг ўзи ҳам фикримизга ёрқин далил. Демак, ҳозирги кунда ўз она тилимизга бўлган эътиборни янада оширишимиз, адабиётга ошно бўлишимиз барчамизнинг бурчимиз ҳисобланади.\nИнтернет материаллари асосида Маънавият, маърифат ва иқтидорли талабалар билан ишлаш бўлими мудири в.б. А.Олимов\n1042900cookie-checkМиллат руҳи барҳаётno\nОлдингиАбу Ҳанифа раҳматуллоҳи алайҳни муржиийликда айблайдиганларга раддияКейингиАдаш, дедим, адашдим


Ижтимоий тармоқлардаги суратларингизга эътиборли бўлинг!\n18:28 / 12.07.2016\nКембридж университетининг Психометрия маркази тадқиқотчилари инсон ақлий салоҳиятини унинг ижтимоий тармоқлардаги профиль суратлари асносида аниқловчи алгоритм яратишди. Улар айнан қайси омиллар кишиларга "ақлли" тус беришига ойдинлик киритишди. Бундай суратларни ҳар қандай мессенжердаги "ава сурати"га ҳам ва ҳаттоки резюмедаги суратга ажратилган жойга ҳам қўллаш мумкин.\nТаҳлил юздаги аъзоларни ўрганиш билангина чекланиб қолмайди. Дастур суратга тушиш вақтидаги ҳолат, кийим, шунингдек кадрда дўстлар ёки қариндош-уруғларнинг борлигини ҳам инобатга олади. Буларнинг барчаси алгоритмга инсоннинг ҳаёт тарзи ва ўзини атрофдагиларга қандай кўрсатишни исташига доир маълумотларни етказиб беради.\nТадқиқот давомида IQ даражасига тест синовидан ўтган Facebook фойдаланувчиларининг 1122та сурати таҳлил қилинди, шундан сўнг ақлий салоҳият даражаси ҳақидаги хулоса тақдим этилди.\nМаълум бўлишича, атрофдагиларнинг ақлий салоҳиятига баҳо берувчи одатий белгилар (масалан, кўзойнакли тақиш) аслида ҳақиқатга тўғри келмайди. Тадқиқотчилар янги дастурга нафақат ҳақиқий IQ даражасини белгилаш, балки уларнинг атрофдагиларга қанчалик ақлли кўринишини ҳам муваффақиятли аниқлашни "ўргатиб қўйишди".\nМуаллифларнинг сўзларига кўра, ақлли кишилар ижтимоий тармоқлардаги профиль суратлари жуда муҳимлигини яхши англаб етишади, шу боис кадрда ортиқча одамларсиз нейтрал фондаги тиниқ суратларни танлашади. Бундан ташқари, ҳам юқори IQ даражасига эга, ҳам атрофдагилар томонидан шундай қабул қилинадиган кишилар ижтимоий тармоқларда одатда пушти, қизил ёки сиёҳранг иштирок этган суратларни четлаб, яшил ранг қатнашган (ёки яшил фондаги) суратларни юклашгани маълум бўлди.


ЭПИЛЕПСИЯДА РУҲИЙ БУЗИЛИШЛАР » Тиббий психология – Расмий сайт\nЯнгиликлар » Энциклопедия » ЭПИЛЕПСИЯДА РУҲИЙ БУЗИЛИШЛАР\nЭпилепсияда бемор хулқ-атвори турли даражада ўзгаради. Ушбу касалликда шахс ўзгаришлари ўзига хослиги билан ажралиб турадики, бунинг натижасида тиббий амалиётда эпилептик характер деган ибора пайдо бўлди. Бундай беморлар жуда эзма, қайсар, бесабр, тез хафа бўладиган, кайфияти тез ўзгариб турадиган, арзимаган майда ишларга ўралашиб юрадиган, ўта жиззаки ва жанжалкаш бўлишади. Албатта, бу белгилар турли даражада ифодаланган бўлиши мумкин. Уларнинг қай даражада намоён бўлиши эпилептик хуружлар тури, унинг сабаблари, хуружларнинг қанчалик кўп кузатилиши ва беморнинг даволаниш тарзига боғлиқ.\nЭпилепсия билан касалланган аксарият беморлар характери беқарор бўлади. Яхши кайфиятда юрган бемор бирдан ўзгариб қолади ва қўпол сўзлар билан яқинларини ҳақорат қила бошлайди. Бундай ҳолат ҳар қандай вазиятда рўй бериши мумкин. Масалан, у бирор нарсасини топа олмаса, қилаётган ишига кимдир аралашиб хатосини кўрсатса, унга зид фикр билдирса тезда жанжал кўтаради. Баъзан арзимаган нарсадан кўтарилган жанжал аффект даражасигача етади ва бемор ўзига ёки атрофдагиларга тан жароҳатини етказиб қўяди. Шу боис бундай беморни даволаётган врач уни психиатрга албатта кўрсатиши керак.\nБеморда хулқ-атвор ўзгаришлари яққол намоён бўлиб аффектив бузилишлар тез-тез рўй бераверса, бу беморни даволашни психиатр давом эттиради. Эпилепсия билан касалланган "мулойим" беморнинг ҳам жаҳлини чиқариш жуда осон. Агар унинг кўнглига ёқмайдиган бир сўз айтилса ёки танбеҳ берилса бемор яна ўзгариб қайсар ва ўжар бўлиб қолади. Бемор бирор одамдан қаттиқ ранжиса, у билан мутлоқо гаплашмай қўйиши мумкин.\nХулқ-атвор ўзгаришлари баъзида "ижобий" тус олади. Масалан, бемор бегона одамларга ўта меҳрибон, бош ёрдамчи, мулойим ва ҳар қандай ишга бел боғлаб киришиб кетадиган шахсга айланади. Шундай бўлса-да, бундай меҳрибонлик ўз яқинларига кўрсатилмайди, яъни бемор ўз яқинлари билан доимо жанжаллашиб, ота-онасининг айтганини қилмай юради. Шундай ҳолат шизофренияда ҳам учрайди. Шизофренияда беморнинг бутун қаҳр-ғазаби оила аъзоларига қаратилган бўлади, бегоналар билан эса улар, ҳатто дўст тутинишади.\nФикрлар карахтлиги беморнинг нутқида ҳам акс этади. Бемор берилган саволларга лўнда қилиб жавоб бера олмайди, бир айтган гапини сўнгра яна бир неча бор такрорлайверади ёки суҳбат бошида тушунарли бўлиб қолган воқеани яна сўзлаб беради. Улар, одатда, ҳиссиётга берилиб сўзлашади, гоҳ камгап, гоҳ сергап бўлиб қолишади. Баъзида асоссиз кўтаринки кайфият, яъни эйфория кузатилади. Бемор бегона одам билан ҳам бўлар-бўлмасга ҳазиллашаверади, масхарабозлик қилади, кулгили воқеа, уятсиз латифалар ўйлаб топади, гап орасида ҳадеб кечирим сўрайверади. Бемор таниш одамини учратиб қолса унга дардини айтиб йиғлаб ҳам олади. Баъзи беморларда, айниқса, префронтал эпилепсияда жинсий фаоллик ошиб кетади, яъни гиперсексуал ҳолат вужудга келади.\nБаъзи беморлар ёлғонга жуда ўч бўлишади. Бундай беморларни псевдолог деб аташади. Бошқа бирлари эса жуда ҳақиқатпарвар бўлиб, адолатсизликка чида олмайди. Унинг учун бегона бўлган одам ноҳақликдан азият чекса, узоқ вақт у ҳақида гапириб юради, қўлидан келса ёрдамга шошади. Баъзи беморлар уйи ва ишхонасини жуда саранжом ва саришта тутишади, озода юришади, чиройли кийинишади, яъни улар тартибга қаттиқ риоя қилишади.\nЭпилепсияда клептомания ҳам учраб туради, яъни бундай беморлар кераксиз нарсаларни ўғирлаб яшириб юришади. Масалан, бемор унга керак бўлмаса-да, докторнинг болғачасини унга билдирмасдан уйига олиб кетиши мумкин. Ўша кечаси бу қилган ишидан "виждони қийналиб" эртаси куни врачга олиб келиб беради ҳам. Француз қироли Людовик XIV ҳам клептомания билан касалланган. Қирол сарой мулозимлари ва ўзига тегишли нарсаларни олиб бошқа жойларга яшириб қўяр ва уларни излаб юрганларга қараб лаззатланар эди.\nЭпилепсияда кузатиладиган шахс бузилишлари даражаси касалликнинг қайси ёшда бошлангани, бош миянинг қайси соҳаси зарарланганлиги, хуружлар сони ва тури, ўтказилаётган даволаш муолажалари қандай олиб борилаётганига узвий боғлиқ. Касаллик қанчалик эрта ёшда бошланса ва хуружлар кўп такрорланаверса (айниқса, ҳушнинг йўқолиши билан), бемор шахсидаги патологик ўзгаришлар шунчалик тез ривожланади ва оғир кечади.\nЭслатма. Бош миянинг пешона ва чакка соҳалари зарарланиши билан боғлиқ эпилепсияларида ҳулқ-атвор бузилишлари яццол ифодаланган бўлади ва шахс ўзгаради.\nБаъзи ёши катта беморларда, айниқса аёлларда, пуэрилизм, яъни болаларга хос хулқ-атвор кузатилади. Уларнинг нафақат хатти-ҳаракатлари, балки фикрлаш доираси ҳам ёшига мос келмайди. Баъзан эса 5-7 яшар болада катталарга хос ақл-заковат хислатларини кўриш мумкин. Улар худди катталардек фикр юргизишади, фойдали маслаҳатлар беришади. Боланинг ота-онаси бундай "қобилият"дан қўрқиб кетиб, уни психиатрга кўрсатишади. Баъзилари эса боласидаги бу "ноёб қобилият" билан фахрланиб юришади. Шунга оид битта воқеани келтириб ўтаман. Мен эпилепсия билан касалланган 3 ёшга тўлган болани кўрикдан ўтказиб, унинг отасига зарур дорини ёзиб бердим. Бола дори ёзилган қоғозни қўлига олиб, унга тикилиб қаради-да, мендан сўради: "Доктор бу дориларни овқатдан олдин ичайми ёки кейинми?"\nАлбатта, 3 яшар боланинг бу сўзлари мени ҳайратда қолдирди. Мен унга: "Болам ўқишни биласанми?" дедим. У "Йўқ", деб жавоб берди. "Ахир ҳозир ўзинг қараган қоғозда дорини қачон ичиш ёзилган-ку", дедим. Шунда у "Мен ўқишни билмасам ҳам, дорини қачон ичишни биламан", деб жавоб берди. Кейинчалик мен боланинг тафаккур даражасини баҳоловчи бир қатор нейропсихологик тестлар ўтказиб кўрдим. Унинг фикрлаш қобилияти камида 7 яшар боланикидек эди.\nЭпилепсия билан касалланган беморнинг тафаккур доираси йиллар ўтиб торайиб боради ва фикрлаш карахтлиги ривожланади. Бемор диққатини бир жойга жамлай олмайди, фикрлар теранлиги бузилади ва бунинг оқибатида диққат-эътибор талаб қилувчи ишларни бажара олмайди. Бемор бир ишни бошласа, уни охирига етказмай ташлаб қўяди. Фикрлар карахтлиги ва хулқ-атвор беқарорлиги сабабли бемор биринчи ва иккинчли даражали ишларни ажрата олмайди. Улар кераксиз ишлар билан ўралашиб юришади.\nЭпилепсияда тафаккур бузилишлари баъзида оғир даражага етади ва эпилептик деменция ривожланади. Айниқса, органик этиологияли ва кичик ёшда бошланган тоник-клоник хуружларда ақлий заифлик тез шаклланади. Узоқ йиллар мобайнида бензонал ичиб юришлар ҳам боланинг ақлий ривожланишдан орқада қолишига сабаб бўлади. Болаларда эпилептик хуружларнинг ақлий ривожланишга таъсир қилиши, ҳали уларда олий руҳий функцияларнинг тўла шаклланмаганлиги билан боғлиқ. Шунинг учун ҳам болалик даврида ривожланган бош миянинг ҳар қандай оғир касаллиги олий руҳий функцияларнинг у ёки бу даражада бузилишлари билан кечади. Кейинчалик бош миянинг турли касалликлари (бош мия жароҳати, менингит, қон томир касалликлари, ичкиликбозлик) ривожланса, тутқаноқ хуружлари қайта қўзғаб руҳий бузилишлар янада кучаяди. Аввалги бўлимларда таъкидлаб ўтилганидек, идиопатик эпилепсияларда когнитив бузилишлар кузатилмайди.\nЭпилепсияда руҳият бузилишлари яққол ифодаланган синдромлар билан намоён бўлади. Булар дисфория, делирия, онейроид, галлюцинация, эпилептик ступор, амнезия, патологик уйқу ва ҳ.к. Буларнинг ичида энг кўп учрайдигани дисфория бўлиб, у беморда арзимаган бир сабаб туфайли пайдо бўлади. Дисфория нафақат кайфият бузилиши, балки сабабсиз хавотир, сиқилиш, қўрқув, гумонсираш, мияга турли фикрларнинг ёғилиб келиши, суицидал фикрлар, бировни ўлдириш, ўғриликка интилиш каби аломатлар билан ҳам намоён бўлади.\nЭпилепсияда ступор ҳам кузатилади. У турли даражада ифодаланади: оддий кам ҳаракатликдан тортиб, то қотиб қолишгача. Қотиб қолган беморда мутизм пайдо бўлади, бироқ у бировнинг сўзи ва ҳаракатини такрорлайверади. Одатда, ступор бир неча дақиқадан бир неча соатгача давом этади. Ступор тўсатдан тўхтаб фаол ҳаракатлар яна пайдо бўлиши ва бемор атрофдаги нарсаларни отиб юбориб, ёнидагилар билан уришиб кетиши мумкин. Ступор, одатда, баъзи эпилептик хуружлардан сўнг вужудга келади. Бунда тўла ва қисман амнезия кузатилади.\nЭпилепсияда тўсатдан пайдо бўлувчи деперсонализация, дереализация, катаплексия ва анозогнозиялар ҳам кузатилиб туради. Алаҳсираш билан кечувчи руҳий бузилишлар, одатда, ўткир ва сурункали кўринишда намоён бўлади. Ўткир психотик бузилишларда беморни биров таъқиб қилаётгандек, заҳарламоқчидек, оғир тан жароҳати етказмоқчидек туюлади. Бу ҳолат эпилептик паранойя деб аталади. Эпилептик паранойя бир неча кундан бир неча ойгача чўзилади. Одатда, дисфория билан пайдо бўлган ўткир руҳий бузилишлар қисқа вақт давом этади. Бу бузилишлар тўсатдан рўй бериши, йўқолиб кетиши, пасайиши ва бир неча кунлардан сўнг яна пайдо бўлиши мумкин.\nСурункали психотик бузилишлар, кўпинча, параноид ва парафреник белгилар билан намоён бўлади ва улар, эпилептик онейроид, делирий ёки бошқа психопатологик ҳолатлардан сўнг ривожланади. Сурункали психотик бузилишлар клиникасида алаҳсираш асосий белгилардан биридир ва у тез-тез такрорланиб туради.\nЭпилептик хуружлар бутунлай тўхтаган тақдирда ҳам юқорида кўрсатилган барча аломатлардан иборат эпилептик характер бемор ҳаётининг охиригача сақланиб қолиши мумкин. Эпилептик деменция ривожланган беморда хуружлар сони кескин камаяди ёки бутунлай тўхтайди. Бунинг асосий сабаби пўстлоқнинг кучли атрофиясидир. Бундай беморни тиббий психолог ёки психиатр назоратга олиши керак.\nҚўшилган: 18:09 / 15-04-2021 Ўқилди: 28


ЎЗИНИ АСРАГАННИ ОЛЛОҲ АСРАЙДИ » Арнасой тумани ҳокимлиги расмий сайти\nАрнасой тумани ҳокимлиги » Янгиликлар » ЎЗИНИ АСРАГАННИ ОЛЛОҲ АСРАЙДИ\nЎЗИНИ АСРАГАННИ ОЛЛОҲ АСРАЙДИ\n"...Халқ бирлашса қудратли бўлади. Бугунгача қайси миллат бирлашган бўлса, ёвни енгиб, музаффар бўлган. Биз кўзга кўринмас ёвга қарши курашда бирлашиб, тезда коронавирус инфекциясига қарши вакцина олсак, ҳам ўзимизнинг, ҳам атрофимиздагиларнинг, ҳам халқимизнинг соғлиқсаломатлигини таъминлашга ҳисса қўшган бўламиз. Зотан, сиҳатсаломатлик мустаҳкам экан, оилалари-мизда, юртимизда тинчлик, хотиржамлик ва фаровонлик барқарордир...\nАҳолини коронавирус касаллигига чалинмасликлари учун вакцинация жараёнларидаги фаоллигини ошириш ва бу имкониятдан оқилона фойдаланишга қаратилган Президентимизнинг яқинда ўтказган видиоселектор йиғилишларида ҳам айнан шулар ҳақида таъкидланди.\n– Бугунги кунда ушбу нақлнинг аҳамияти қанчалик муҳим эканлигини ўтган 2020 йилда коронавирус балоси халқимиз бошига қанчалик офатлар олиб келганлигидан ҳам билиш мумкин. – дейди Арнасой туман тиббий бирлашмаси кўп тармоқли марказий поликлиника катта ҳамшираси Нилуфар Каттабекова. – Ушбу ҳол такрорланмаслик учун ҳар бир киши ўз саломатлиги ҳақида қайғуриши, жорий қилинган карантин қоидаларига қатъий риоя қилиши зарур. Лекин минг афсуски, ҳамма жойда ҳам ушбу тартиб-қоидаларга тўлиқ амал қилинаяпти деб бўлмайди.\nМасалан, одамлар кўп тўпланадиган бозорлар, тўй-маросимларда карантин қоидаларига тўлиқ амал қилинмаяпти. Айниқса ниқобсиз ҳаракат қилиш, антисептик воситалардан фойдаланмаслик, қўл бериб кўришиш касалликнинг кенг тарқалишига сабаб бўлади. Аҳолидан карантин қоидаларига қатъий риоя қилишларини сўраб қоламиз.\nАрнасой туман тиббий бирлашмаси кўп тармоқли марказий поликлиника 300 қатновга мўлжалланган бўлиб, малакали шифокорлар билан таъминланган.\nБугунгача 1-турда 17764 нафар, 2-турда 7934 нафар, 3-турда 2897 нафар аҳоли коронавирусга қарши эмланди. Эмланганларнинг 16974 нафарни 18 ёшдан 65 ёшгача бўлган аҳоли ташкил этади.\nТуман бўйича 65 ва ундан юқори ёшдаги эмланганлар 790 нафарни ташкил этди. Касблар бўйича таҳлил қиладиган бўлсак 470 нафарини тиббиёт ходимлари, 846 нафарини ўқитувчилар, 237 нафарини мактабгача таълим ташкилоти ходимлари, 38 нафарини сув хўжалиги соҳасида ишловчилар, 143 нафар олий таълим муассасаларида таълим олаётган талабалар ташкил этади. Аҳолини СOVID-19 га қарши эмлаш жараёнлари рақамлардан ҳам кўриниб турибди. Очиғини айтганда аҳоли ўз саломатлиги ҳақида қайғураяпти.\nАҳолини ижтимоий тармоқларда тарқалаётган айрим нотўғри хабарларга ишонмасликларини сўраб қоламиз. Коронавирусга чалинмасликнинг ягона йўли-бу эмлашни ўз вақтида амалга оширишдан иборат.\nПрофилактик эмлаш ишлари таҳлилий кўриб чиқилди\nАрнасойда коронавирус инфекциясига қарши эмлаш жараёнларини давом этмоқда\nАрнасойда “COVID-19” га қарши эмлаш ишлари олиб борилмоқда


16:29 / 15.11.2016\nЎзбекистон ҳукуматининг 2016 йил 9 ноябрида «Сурхондарё вилоятида деҳқон хўжаликларининг имкониятларидан самарали фойдаланишга доир қўшимча чора-тадбирлар тўғрисида»ги қарори асосида Сурхондарё вилоятида МЧЖ кўринишида агрофирмалар ташкил қилинади. Бу ҳақда Ўзбекистон Республикаси Қонун ҳужжатлари маълумотлари миллий базасида маълум қилинган.\nБундай фирмалар 2016 йилнинг 10 декабригача ташкил қилиниши кўзда тутилган. Бундай фирмалар вилоятнинг ҳар бир туманида мавжуд бўлади. Уларнинг фаолияти «Ўзагроэкспорт», Кичик бизнес экспорт фонди ва Миллий банкнинг Тошкент шаҳри бўлимлари томонидан қўллаб-қувватланади.\nАгрофирмалар фаолияти турли йўналишларга қаратилган бўлиб, улар ер ва меҳнат ресурсларидан самарали фойдаланиш учун деҳқон хўжаликлари билан чамбарчас боғланган ҳолда фаолият юритишади.\nАгрофирмалар деҳқон хўжаликларига ички ва ташқи бозорларда талаб катта бўлган мева-сабзавот маҳсулотлари ишлаб чиқариш буюртмаларини топширади. Шунингдек, улар деҳқон хўжаликларини уруғ ва кўчатлар, минерал ўғитлар билан таъминлашади.\nАгрофирмалар мева сабзавот маҳсулотларини тайёрлаш, навларга ажратиш ва қадоқлаш билан, ҳамда иссиқхоналар, совутгич камералари ва маҳсулотларни қайта ишлаш цехлари қуриш билан ҳам шуғулланади.\nАгрофирмалар ҳудудда етиштирилган қишлоқ хўжалик маҳсулотларини Республика ва хориж мамлакатлар бозорларида сотиш билан ҳам шуғулланади.\nСурхондарё вилояти агрофирмалар


– Ҳисобот шакли ва тўлдириш қоидалари ДСҚнинг қарори билан тасдиқланган (10-илова, АВ рўйхат рақами 3221, 24.02.2020 й.).\nҲозирги вақтда my.soliq.uzда шакллар мавжуд эмас, шу боис ҳам у билан қандай танишиб чиқиш мумкинлиги юзасидан саволлар туғилмоқда. Ўйлайманки, яқин вақтда ушбу шакл my.soliq.uzда – давлат ва рус тилларида жойлаштирилади.\nУни тўлдириш қоидаси қуйидагича:\n● солиқ солиш мақсадида қонун ҳужжатларида белгиланган мақсад ва вазифаларга кўра фойдаланиш учун олинган мол-мулк мақсадли маблағларга киради;\n● мақсадли маблағларни олувчи учун ҳисобот даври – календарь йил;\n● мақсадли маблағлар олувчилар ушбу мақсадли маблағлардан фойдаланиш доирасида олинган даромадларнинг (қилинган харажатларнинг) алоҳида-алоҳида ҳисобини юритиши шарт;\n«Олинган мақсадли маблағлардан фойдаланганлик тўғрисидаги ҳисобот»ни солиқ тўловчилар (бюджет ташкилотлари бундан мустасно) солиқ даври тугаганидан кейин ўзи ҳисобга олинган жойдаги солиқ органларига йил якуни билан кейинги йилнинг 1 март кунига қадар тақдим этадилар;\nҲисоботни тақдим қилмаслик МЖТКнинг 1751-моддасига мувофиқ мансабдор шахсларга БҲМнинг 5-10 баравари миқдорида жарима солишга сабаб бўлади.\nШакл қандай тўлдирилади?\nҲисобот шаклининг ўзи – мураккаб эмас. Унда қуйидаги кўрсаткичлар бўйича маълумотларни кўрсатинг:\n1) йил бошига пул маблағлари (барча тушум манбалари бўйича сумма) қолдиғи (сатр коди 10);\n2) мақсадли маблағлар тушуми кейинги сатрларда ёйилмаси билан (020 + 030 + 040 + 050):\n● бюджетдан ажратиладиган маблағлар ва бюджет субсидиялари (сатр коди 20);\n● грантлар ва инсонпарварлик ёрдами (сатр коди 30);\n● товарлар (хизматлар), башарти товарларни топшириш (хизматлар кўрсатиш) Президент ва Вазирлар Маҳкамасининг қарорлари асосида бепул амалга оширилса (сатр коди 40);\n● бошқа мақсадли тушумлар (сатр коди 50) суммада. Қуйида ёйилма учун бўш сатрлар тақдим этилади. Сатрга 051 ва ҳоказо код берган ҳолда бошқа (юқорида кўрсатилганлардан ташқари) манбаларни ёзиш зарур;\n3) «Мақсадли фойдаланилган» сатрида (коди 70) йил давомида харажат қилинган суммани кўрсатинг;\n4) йил охирига мақсадли маблағлар (барча манбалар бўйича сумма) қолдиғи (080-сатр);\n5) ҳисобот шакли иккита жадвални ўз ичига олади, уларда мақсадли маблағлар тушуми ва уларни харажат қилиш тўғрисидаги маълумотларни – лойиҳани амалга ошириш доирасида маблағлар олинган ёки ўтказилган субъектларнинг номи ва СТИРини кўрсатган ҳолда батафсил ёзиш зарур.


ЖЧ-2022 саралашини ёмон бошламаган Яман терма жамоаси ҳақида / CHAMPIONAT.asia\n18:06АПЛ. "Манчестер Юнайтед" ва бошқа жамоаларнинг асосий таркиблари маълум! 8 18:00Ўзбекистон - Беларусь 0:0. Матнли трансляция 28 17:43"Машъал" янги бош мураббий номини эълон қилди 10 17:43Обамеянг "Интер"га ўтишни танлади 0 17:40Ўзбекистон - Беларусь. Ўйинни ОНЛАЙН томоша қилинг 37 17:29"Аякс" 19 ёшли футболчини 15 миллионга сотиб олди 2 17:11Италияда коронавирусдан 2 киши вафот этди. А Сериянинг яна бир ўйини қолдирилди 6 16:56БУМ! Азар 2 ойга сафдан чиқди 36 16:52Ўзбекистон - Беларусь. Асосий таркибимиз эълон қилинди 49 16:51Назорат учрашуви. “Машъал” ва “Шўртан” муроса кўчасини танлашди 3 16:38Бартомеу ўтирадиган жойга "Реал" логосини ёпиштириб қўйишибди 4 16:26Назорат учрашуви. “Бунёдкор” “Нефтчи” устидан зафар қучди 0 16:16Бартомеу истеъфога чиқмоқчи эмас 6 16:00Olamsport: Уайлдер - Фьюри жангидан ажойиб суратлар, дзюдочи ва курашчиларимиз медаллар учун баҳс олиб боришмоқда 0 15:59Сульшер: "Магуайр МЮда бунчалик тез сардор бўлишини ўзим ҳам кутмагандим" 4\nЖЧ-2022 саралашини ёмон бошламаган Яман терма жамоаси ҳақида\nТеглар : Яман Ўзбекистон МТЖЖЧ-2022 саралашСами Ҳасан Ал Наш\nЭртага, 10 октябрь куни ЖЧ-2022 саралаши доирасидаги Ўзбекистон - Яман учрашуви бўлиб ўтади.\nЎқувчиларимиз эътиборига Яман терма жамоаси ҳақида маълумотлар берамиз. Яман давлати 1990 йилга қадар иккига ажралган ҳолатда эди. 1990 йилга қадар Шимолий Яман ҳамда Жанубий Яман алоҳида терма жамоалар сифатида мусобақаларда иштирок этиб келишган. Мамлакат бирлашгач ҳозирги Яман терма жамоаси ташкил этилган, ҳамда у Шимолий Яманнинг меросхўри сифатида қайд этилган. Яман терма жамоаси U-17 ва U-20 жамоаларидан фарқи равишда ўз тарихида ҳеч қачон Жаҳон чемпионатига чиқа олмаган.\nЯмандаги сиёсий вазият туфайли 2015 йилдан буён маҳаллий чемпионат ўйинлари ўтказилмаяпти. Шу сабабли ҳам терма жамоанинг кўплаб футболчилари Қатар клубларида фаолият олиб боришади.\nОсиё Кубогидаги дебют эса 2019 йилда содир бўлди. Эфиопиялик мураббий Абраҳам Мебрату бошчилигидаги яманликлар Филиппин, Тожикистон ва Непал каби жамоалар ўрин олган гуруҳда иккита ғалаба ва тўртта дуранг қайд этиб, Филиппин билан биргаликда БААда ўтадиган Осиё Кубоги финал босқичига чиқди. Бироқ қитъа чемпионати бошланишига оз қолганида Мебрату истеъфога чиқарилган ва унинг ўрнига словакиялик Ян Кочиан бош мураббий этиб тайинланган эди. Айнан Кочиан жамоани Осиё Кубогида бошқарди. Қитъа биринчилигида Яман Эрон, Ироқ ва Вьетнам билан бир гуруҳдан жой олди. Дастлабки турда Эрондан 0:5 ҳисобида мағлубият қабул қилиб олинди. Сўнгра Ироққа 0:3 ҳисобида имконият бой берилди. Гуруҳ босқичининг сўнгги турида Вьетнамга 0:2 ҳисобида ютқазган Яман ўз уйига биронта гол ура олмай қайтишга мажбур бўлди. Ян Кочиан мусобақа якунлангач терма жамоадан кетди.\nҒАРБИЙ ОСИЁ ЧЕМПИОНАТИ\nЯман ЖЧ-2022 саралашига бошланишидан аввал Ироқда ташкил этилган Ғарбий Осиё чемпионатида қатнашди. Ушбу мусобақада терма жамоани маҳаллий мураббий Сами Ҳасан Ал Наш бошқарди.\nЭътиборлиси ушбу мутахассис терма жамоага тўртинчи бор бош мураббий этиб тайинланди. Биринчи бор Ал Наш 2009 йил январь ойидан октябрга қадар Яманни бошқарганди. Сўнгра 2012 йил январдан сентябргача ишлаган. Учинчи марта 2013 йил апрель ойидан декабрь ойига қадар Яман устози бўлган.\nҒарбий Осиё чемпионатида бўлажак рақибимиз ўртача иштирок этди. Дастлабки турда ўтган ой бизга "тарсаки берган" Фаластинга 0:1 ҳисобида имконият бой берилди. Сўнгра Сурия билан дуранг қайд этилди - 1:1. Яманликлар сафида ягона голни Муҳсин Қарави рақиб дарвозасига урди. Учинчи турга келиб Ал Наш шогирдлари Ливан устидан 2:1 ҳисобида ғалабага эришишди. Эмад Мансур ҳамда Абдулвасеа Ал Матари ливанликлар дарвозасини ишғол қилди. Гуруҳ босқичининг охирги турида мусобақа мезбони Ироққа 1:2 ҳисобида ютқазган Яман 4 очко билан бешта жамоа орасида учинчи ўринни банд этди. Сўнгги турда ҳам Ал Матари ўз номини таблога ёздириб қўйишга эришди.\nЯман Жаҳон чемпионати саралашини ўзи учун жуда ҳам муаваффақиятли бошлади десак муболаға бўлмайди. Дастлабки турда Ал Наш бошчилигидаги жамоа сафарда Сингапур меҳмони бўлиб 2:2 ҳисобида дуранг ўйнаб қайтди. Яманликлар сафида Ал Матари ва Қарави гол уришди.\nИккинчи турни Яман ўз уйида Саудия Арабистони билан ўйнади. Ямандаги сиёсий вазиятлар туфайли терма жамоа ўз уй ўйинларини Баҳрайнда ўтказишга мажбур. 2018 йилги Жаҳон чемпионати иштирокчиси бўлган Саудия Арабистони билан баҳсда ҳам Яман 2:2 ҳисобида дуранг ўйнади ва ўзига хос сенсацияни амалга оширди. Бу сафар ҳам Қарави тўп киритди, яна битта голга Омар Ал Даҳи муаллифлик қилди.\nЎзбекистон ва Яман терма жамоалари шу кунга қадар тўрт бор расмий ўйинларда тўқнаш келишган. Дастлабки икки баҳс ҳам ЖЧ-1998 саралаши доирасида 1997 йил бўлиб ўтган.\n1997 йилнинг 9 май куни Рустам Мирсодиқов бошчилигидаги Ўзбекистон миллий терма жамоаси ўзининг тарихий ўйинини ўтказган. Сана шаҳрида Яман меҳмони бўлган Ўзбекистон Жаҳон чемпионатлари саралаши доирасидаги ўзининг дастлабки ўйинини ўтказган эди. Ўша учрашувда ҳозирда "Пахтакор" мураббийи бўлиб ишлаётган Нўъмон Ҳасановнинг пенальтидан урган голи эвазига вакилларимиз 1:0 ҳисобида зафар қучишган. Биринчи бўлим ўрталарида Илҳом Шарипов қизил карточка олгани ҳам эътиборга молик.\nЯманга қарши иккинчи ўйин 24 августда Тошкентдаги "Пахтакор" стадионида 20000 томошабин гувоҳлигида бўлиб ўтган. Бу сафар Ўзбекистон рақиби устидан йирик 5:1 ҳисобида устун келган. Игорь Шквирин ва Олег Шацких иккитадан гол уришган бўлса, яна бир тўп Равшан Бозоров ҳисобига ёзилган.\nБу жамоалар ўртасидаги учинчи ва тўртинчи ўйинлар ЖЧ-2018 саралаши доирасида бўлиб ўтган. 2015 йил 3 сентябрь куни Тошкентдаги "Пахтакор" стадионида ўтказилган. Самвел Бабаян бошчилигидаги Ўзбекистон миллий терма жамоасига Александр Гейнрихнинг урган голи ғалаба келтирганди - 1:0.\nЧетлатиш: Мудир Ал Радеи 87 (2СК)\nНиҳоят сўнгги ўзаро баҳс 2015 йил 17 ноябрь куни бўлиб ўтган. Ямандаги вазият туфайли баҳс Қатарда ташкил этилган ҳамда унда вакилларимиз 3:1 ҳисобида зафар қучишган. Биздан Азизбек Ҳайдаров, Сервер Жепаров ва Станислав Андреев гол уришган.\nГоллар: Ал Сарори 90+2 – Азизбек Ҳайдаров 7, Сервер Жепаров 31, Станислав Андреев 50.\nДемак, Ўзбекистон ва Яман ўртасидаги тўқнашувларда вакилларимизнинг натижалари ажойиб: 4та ўйин 4та ғалаба, тўплар нисбати - 10:2. Эслатиб ўтамиз, Ўзбекистон – Яман учрашуви 10 октябрь куни Тошкентдаги "Пахтакор" стадионида бўлиб ўтади. Учрашув соат 17:00да бошланади.\nЯман футбол Ассоциацияси\nЛақаби – “Бахтли Яман”, “Қизил иблислар”.\nБош мураббий – Сами Ҳасан Ал Наш (Яман)\nСардор – Салим Саид\nЭнг кўп ўйин ўтказган – Ала Ал Саси (87)\nЭнг кўп гол урган – Али Ал Ноно (30)\nУй стадиони - "Ал Завра Спортс Сити" стадиони\nФИФА коди - YEM\nФИФА рейтингидаги ўрни - 137 (2019 йил 19 сентябрь)\nСудан – Яман 9:0\n1965 йил 5 сентябрь, Миср.\nЯман – Бутан 11:2\n2000 йил 18 февраль, Кувайт.\nЛивия – Яман 16:1\n1965 йил, август, Миср.\nЭнг яхши натижаси - гуруҳ босқичи (2019)\nЎзбекистон - Беларусь 0:0. Матнли трансляция 28\nЎзбекистон - Беларусь. Ўйинни ОНЛАЙН томоша қилинг 37\nЛегионерлар. Шукуровда голли узатма, Гадоевда эса дубль 7


Эктор Купер ЖЧ-2022 саралаши қуръаси ҳақида ўз фикрларини билдирди\nБугун Малайзия пойтахти Куала Лумпурда жойлашган Осиё футбол конфедерацияси бош қароргоҳида Жаҳон чемпионати-2022 ҳамда Осиё кубоги-2023 мусобақалари иккинчи саралаш босқичига қуръа ташлаш маросими бўлиб ўтди.\nЎзбекистон миллий терма жамоаси бош мураббийи Эктор Купер ЎФА расмий сайтига қуръа ҳақида ўз фикрлари билан ўртоқлашди.\n- Қуръа қандай жамоаларни тақдим этишини олдиндан таҳмин қилиб бўлмайди. Шу сабабдан ҳар қандай рақиб билан тўқнаш келишга тайёр туриш лозим бўлади.\nЖаҳон чемпионати саралаши иккинчи босқичи қуръаси бизга тақдим этган рақибларнинг барчаси ўзига яраша кучли жиҳатларга эга эканини таъкидлай оламан. Ҳеч бир рақибга беписандлик билан қараб бўлмайди. Гуруҳимиздан ўрин олган ҳар бир рақибни ҳурмат қилган ҳолда учрашувларга ҳозирлик кўрамиз. Ўзбекистон терма жамоаси барча учрашувларда мазмунли ўйин намойиш этиб, якунда келаси босқич йўлланмасини қўлга киритиш учун майдонга тушади, - деди мутахассис.\nЖЧ-2022 саралаши Қуръа Ўзбекистон миллий терма жамоаси Эктор Купер


Олий таълим муассасаларини битириб Мажбурий ижро бюросига ишга кирмоқчи бўлган ёшларга қандай талаблар қўйилади?\nБугуннинг манзаралари 12 February 2018 15:53 847\nОлий таълим муассасалари, касб-ҳунар коллежларини битираётган кўпчилик ёшлар орасида Мажбурий ижро бюросига ишга киришга қизиқаётганлар кўп. Хўш, уларга қандай талаблар қўйилади? Мухбиримиз ушбу савол билан Мажбурий ижро бюросининг Тошкент шаҳар бошқармаси бошлиғи, адлия маслаҳатчиси Улуғбек Анваровга мурожаат қилди.\n– Ўзбекистон Республикаси Бош прокуратураси ҳузуридаги Мажбурий ижро бюросида хизматни ўташ тўғрисидаги низомда тизимда ишлаш учун юриспруденция, молия, иқтисодиёт ва бошқа соҳаларда олий ёки ўрта махсус маълумотли, соғлиғига кўра хизмат мажбуриятларини бажаришга қодир бўлган, зарур касб-ҳунар ва маънавий фазилатларга эга Ўзбекистон Республикаси фуқаролари қабул қилиниши белгиланган. Бюронинг давлат ижрочилари лавозимларига олий ёки ўрта махсус юридик маълумотга эга, айрим ҳолларда бошқа мутахассисликдаги олий маълумотга эга шахслар, Бюронинг бошқа лавозимларига – олий ёки ўрта махсус маълумотли бошқа мутахассисликка, хусусан, иқтисодчи, молиячи, муҳандислар ва бошқа касбга эга шахслар ҳам тайинланади. Низомда аниқ белгилаб қўйилганидек, ходимлар илмий, педагогик ва ижодий фаолиятдан ташқари ҳақ тўланадиган фаолиятнинг бирор-бир тури билан шуғулланишлари мумкин эмас. Улар бундай фаолият билан ҳам фақат асосий иш вақтидан бўш пайтда шуғулланишлари мумкин. Ходим биринчи маротаба хизматга олинаётганда прокуратура ходимларининг қасамёдини қабул қилади. Бюронинг молия-хўжалик тузилмаларидан ташқари унинг марказий аппарати ва ҳудудий бошқармаларининг бошқарув ходимлари туман (шаҳар) бўлимлари бошлиқлари, уларнинг ўринбосарлари, давлат ижрочилари, суриштирувчилар, шунингдек, Бюронинг электр ва газ таъминоти соҳасида ҳуқуқбузарликларга қарши курашиш бўйича тузилмалари ходимлари ўзининг мақоми бўйича прокуратура органлари ходимлари ҳисобланади. Ушбу ходимларга даражали унвонлар берилади ва улар Ўзбекистон Республикаси Президенти томонидан тасдиқланадиган Ўзбекистон Республикаси Бош прокуратураси ҳузуридаги Мажбурий ижро бюросида хизматни ўташ тўғрисидаги низомга мувофиқ хизматни ўтайдилар. Бюронинг бошқа ходимлари фаолиятни меҳнат шартномаларига асосан, прокуратура органларига қабул қилишда қўйиладиган талаблар ҳисобга олинган ҳолда амалга оширадилар. Бюронинг туман (шаҳар) бўлимлари электр энергия ва табиий газдан фойдаланиш тартибини назорат қилиш гуруҳлари (шўъбалари)нинг давлат инспектори лавозимига ходимлар қоида тариқасида олти ой муддатга тузиладиган меҳнат шартномасига асосан ишга қабул қилинади. Ушбу ходимлар билан меҳнат муносабатларини давом эттиришнинг асосий шарти – бириктирилган ҳудудда энергия ресурсларидан қарздорликнинг камида 80 фоиздан кам бўлмаган миқдорда ундирилишини таъминлаш ҳисобланади. Энг асосийси, қачонки, Бюро фаолиятидан, унинг ходимлари ишидан одамлар рози бўлса, ана шундагина бизнинг фаолиятимизда ривож, самара бўлади. Давлатимиз бюджети истеъмол қилинган газ, электр энергиясидан, ичимлик сувидан камомад кўрмайди.


Отдел научных исследований и подготовки научно-педагогических кадров » ТАШКЕНТСКИЙ ИНСТИТУТ ПО ПРОЕКТИРОВАНИЮ, СТРОИТЕЛЬСТВУ И ЭКСПЛУАТАЦИИ АВТОМОБИЛЬНЫХ ДОРОГ\nwww.Tayi.Uz » Страницы » Структура института » Отдел научных исследований и подготовки научно-педагогических кадров\nИлмий-тадқиқот ва илмий педагогик кадрлар тайёрлаш бўйича муҳандис лавозим вазифалари:\nМустақил-изланувчи, таянч докторант ва докторант билан ишлаш бўйича иш режасини тузиш;\nМустақил-изланувчи, таянч докторант ва докторант қабул қилиш бўйича ишини ташкил қилиш;\nМустақил-изланувчи, таянч докторант ва докторант хужжатларни қабул қилишни амалга ошириш;\nТаянч докторант ва докторлик диссертациялари мавзуларини Илмий Кенгашда тасдиқлаш учун ва “ОАК Бюллетени”да чоп этиш учун хужжатлар тайёрлаш;\nМустақил-изланувчи, таянч докторант ва докторант харакати бўйича назоратни амалга ошириш;\nРекторатга ва юқори турган ташкилотларга ўзининг соҳаси бўйича тезкор маълумот ва ҳисобот тайёрлаш.\nЎз фаолиятига тааллуқли Низом, йўриқномалар ва меъёрий ҳужжатларни, институт ички тартиб-қоидалари, меъёрий ҳужжатларини билиши.\nОлий маълумотга эга бўлиши зарур;\nЎМКТМТЙКМ ва ОТЙМК бўйича коди


11:48 / 27.03.2017 1202 pdf Ўқиш режими + -\nАллоҳ Таоло (қудсий ҳадисда) бундай марҳамат қилган: “Мени бандам қандай гумон қилса, Мен шундайман. Мени зикр қилганида, у билан биргаман. Агар ёлғиз ўзи зикр қилса, Мен ҳам Ўзим зикр қиламан. Агар Мени жамоат орасида зикр қилса, Мен унинг жамоатидан ҳам яхшироқ гуруҳ орасида зикр қиламан. Агар банда Менга бир қарич яқинлашса, Мен унга бир газ яқинлашаман. Агар Менга бир газ яқинлашса, Мен унга бир қулоч яқинлашаман. Агар у Менга юриб келса, Мен унга югуриб бораман.\n(Яъни, бандам турли ибодат ва яхшиликлар билан яқин бўлса, Мен ундан ҳам зиёда иноят ва карамларим билан меҳрибонлик қиламан)”. мом Бухорий ва Муслим ривоятлари.\nУшбу сўзларни ўқир эканмиз, Аллоҳнинг бандаларига бўлган муҳаббати нақадар кучли эканлигини ҳис қиламиз; ва бандаларининг Унга нисбатан (эҳтиром ва дуо орқали) ўзгача муносабатда бўлишлари лозимлигини англаб етамиз.\nҚачонки Аллоҳ Таолони зикр қилиб, ёдга олар эканмиз, шу заҳоти самолар Робби билан алоқа ўрнайди, яъни Аллоҳ ҳам бизни зикр қилади. Агар биз Унинг исмини одамлар орасида зикр қилсак, У бизнинг исмимизни фаришталар орасида зикр қилади. Буни билиш – нақадар улуғ саодат!\nҚудсий ҳадисда “Мени бандам қандай гумон қилса, шундайман” дейилди. Агар биз Аллоҳнинг раҳмати ва мағфиратини ўйлаб, “бизнинг гуноҳларимизни кечиради ва бизга марҳамат қилади” деган умидда бўлсак, Аллоҳ Таоло ушбу умидларимизни том маъноси билан амалга оширади, илтижоларимиз рўёбга ошади.\nМуҳими – бизнинг хавф (яъни, қўрқув)имиз мазкур умидимизни енгиб қўймаса, ноумид бўлиб қолмасак бўлгани. Зеъро У – биз гумон қилганимиздайдир.\nУнга маҳбуб банда бўлиш учун саъй-ҳаракат қилганда, Унинг қаҳрига сабаб бўлувчи амаллардан сақланганда, азобидан қўрққанда, ҳамда ажр-у мукофотларидан умид қилганда, хуллас доимо Унинг исм ва сифатларини такрор-такрор зикр қилиб, таскин топишимиз ва марҳаматини сўрашимиз лозим бўлади.\nБаъзи бирларимиз Аллоҳни фақатгина тилимиз орқали зикр қилишимиз мумкин; бошқаларимиз ҳақ йўл сари дадил одим ташламоқчи бўламизу, аммо майда-майда қадамчалар ташлашдан нарига ўта олмаймиз. Баъзи бирларимиз эса бу йўлда катта пойгаларга қатнашишга, Аллоҳ томон жуда тез югуришга қодир...\nАллоҳ Таоло буларнинг барчаларига Мададкор бўлади, ҳар бирига ўзига хос шаклда, ўзларининг даражасига яраша кўмаклашади. Ва асло сизнинг қандай даражада эканлигингизнинг аҳамияти йўқ; муҳими – дастлабки қадамни ташласангиз кифоя.\nАгар ўйлаб кўрсак, мазкур ҳадис замирида биз учун ниҳоятда улуғ дадиллик, ишонч мавжудлигига гувоҳ бўламиз. Балки сизга қандайдир мақсадларингизга эришишингиз учун куч, ирода, ҳатто вақт ҳам етмаётгандай туюлиши мумкин. Эҳтимол шундайдир ҳам: сизда айтиб ўтилган хусусларнинг ҳеч бири йўқдир. Майли... Сиз шунчаки режа тузиб олинг-да, ишга киришинг. Қайғурманг. Зеъро Аллоҳ сизни ушбу йўлда кутиб олади ва олға қараб интилишингизда бевосита ёрдам беради.\nМасалан сиз Қуръони Каримни тўлиқ ёд олишни, ҳаётингизни тубдан ўзгартиришни, ишингизни яхшилашни, шахсий фаолиятингизни бошлашни, кимнидир кечиришни, саратонга қарши дори ихтиро қилишни, чекишни ташлашни – барчасини жуда қийин деб ўйлаётган бўлсангиз, унда юқорида зикр қилинган Қудсий ҳадис сўзларини эслангу, бардам бўлинг. Ана шунда бутун йўлни бир ўзингиз босиб ўтишингизга тўғри келмайди. Сиз атиги биринчи қадамни боссангиз бўлгани, сўнг Аллоҳ Таоло сизга яқин бўлади ва ундан у ёғига юришингизда доимо кўмакдош бўлади.\nАксар вақтларда биз ўз имкониятларимизни шахсий иқтидор ва қобилиятларимизга қараб белгилаймиз, яъни Аллоҳнинг мададини ҳисобга олмаймиз. У биз зикр қилишимиз билан биз билан бўлади, бизни зикр қилади; ҳамда, илк қадамни қўйишимиз билан У бизга ёрдамчи бўлади.\nУнинг борлиги ва кўмаги бизга тасаввур қилиб бўлмайдиган даражада куч бағишлайди. Фақат, Аллоҳнинг мадади қанчалик кучли бўлишлиги – мақсадларимизнинг қанчалик самимий эканлигига ва уларга эришишда нақадар қатъиятли бўлишимизга боғлиқ.\nАллоҳ Таоло томонга атиги биргина бўлса ҳам қадам ташланг, ҳеч шубҳасиз, Аллоҳ Таоло сиз томонга югуради...\nМанба: “OnIslam” сайти\n11:47 / 27.03.2017 1321\n11:48 / 27.03.2017 1276\n1337 18:23 / 17.03.2017\nҲозирги тараққий этган ва айни пайтда муаммо ва ташвишлар кўпайган бир замонда кўпчилик ўзини хорғин ва толиққан ҳис қилмоқда. Ҳатто мириқиб дам олгандан кейин давоми...\n1393 10:31 / 24.03.2017\n1205 10:15 / 24.03.2017\nГоҳгоҳида молини йўқотиб, масжид имом домлаларидан жамоъатга эълон қилишни сўраб мурожаат қиладиган намозхонлар, уларнинг илтимосига биноъан фалончининг фалон давоми...\n1183 15:43 / 22.04.2017


Машҳур хонанда 61 ёшида вафот этди - Darakchi\nМАДАНИЯТ 10.12.2019, 20:06\nТеглар: Хонанда, Мари Фредрикссон\nТаниқли швед гуруҳи — «Roxette» солисти Мари Фредрикссон 61 ёшида вафот этди. Бу ҳақда Швеция ОАВларига асосланиб хабар берилди.\nDagens Nyheter нашрининг ёзишича, хонанда узоқ йиллар давомида саратон хасталигига қарши курашиб келган.\nМари Фредрикссон ушбу гуруҳдаги фаолияти давомида машҳурликка эришган. Қўшиқчи жами саккизта альбом чиқарган, улардан охиргиси 2013 йилда дунё юзини кўрган.\nХонанда Dj Piligrim ўғли Исомнинг онаси “Се танҳо” гуруҳи яккахони Камила билан ярашгани айни кунларда ижтимоий тармоқлар фойдаланувчиларининг муҳокама мавзусига айланди. Гап шундаки, Илҳом Йўлчиев(Dj...


Карта турлари Карта очиш учун банк комиссияси, сум Картани қайта очиш учун банк комиссияси, сум Карта депозити (AҚШ долларида) Картадан нақд ечиш комиссияси (AҚШ долларида) Картадан тўлов амалга оширилганда олинадиган комиссия (AҚШ долларида) Картани стоп листга қўйиш, сум Картага СМС хизматини ёқиш, сум Ипотека-банк терминаллари орқали нақд хорижий валюта ечиб бериш\nVISA Classic 40 000 40 000 10$ Ечилган суммадан 2% Тўланган суммадан 1% 20 000 бепул 0%\nҲар бир халқаро Visa карта эгаси учун банк махсус банк ҳисобрақамини очади. Ушбу ҳисобварақда карточка эгаси ўз ихтиёри бўйича фойдаланиши мумкин бўлган пул маблағлари сақланади. Карточка ушбу ҳисобварақдан фойдаланиш учун ўзига хос “калит” ҳисобланади. Карточкасиз ушбу ҳисобрақам бўйича бирорта ҳам амалиётни амалга ошириш мумкин эмас.\nМикрочип ва магнит тасмаси — карта эгаси тўғрисидаги маълумотлар, ПИН кодлар ва карточка билан амалга ошириш учун фойдаланиладиган бошқа маълумотларни ўзида шифрланган кўринишда сақловчи мослама.\nПИН кодлар — бу фақат карта эгасига маълум бўлган парол бўлиб, у карта тақдим қилинганида бериладиган пин-конверт ичида бўлади. Ундан карта эгаси карта бўйича амалиётларни тасдиқлаш учун фойдаланади.\nПИН код унутилганида уни қайта тиклаш имкони мавжуд емас ва карта қайта емиссия қилиниши лозим бўлади.\nкарта ва пин-конвертни жисмоний шикастланиш (буклаш, тушиб кетишлар кабилар)дан эҳтиёт қилиш;\nкарта ва пин-конвертга намлик ва суюқликлар, йемирувчи пластик ва текстолитлар тушишидан эҳтиёт қилиш;\nкартадан фақат кўзланган мақсадда фойдаланиш.\nУшбу халқаро тўлов карталари хориж мамлакатларида кенг тарқалган. Ўз соҳасида стандартга айланган ушбу карталар қулайлик ва юқори даражадаги ишончлиликни бирлаштирган. Исталган турдаги харидни амалга ошириш ва нақд пул ечиш мумкин.\nVisa Classic карталари кўп вақтларини ишга сарфлайдиган тез-тез саёҳатга чиқадиган кишилар учун жуда зарурдир. Бундай карта билан дунёнинг исталган мамлакатидаги дўконлар, ресторанлар ва бошқа савдо нуқталарида тўловни амалга ошириш жуда қулайдир. Бундан ташқари Visa Classic карталари ёрдамида Сиз, масалан, меҳмонхонадаги номерга буюртма беришингиз ёки автомобилни ижарага олишингиз мумкин.\nБу саёҳатчилар учун янада долзарброқдир, чунки дунёнинг кўпгина мамлакатларида товар ва хизматлар учун тўлов усули сифатида анчадан бери нақд пулларга нисбатан пластик карточкалар афзал кўрилмоқда.\nБутун дунё бўйлаб юз минглаб банкоматлар ва 22 миллиондан ортиқ савдо нуқталари Visa карталарини қабул қилмоқдалар.\nVISA Classic картасини қандай олиш мумкин?\nСизга керакли картани олиш учун:\nАриза шаклини тўлдиринг;


hidoyat.uz – “Мовароуннаҳр” нашриётининг сайти - НАМОЗ МЎМИННИНГ МЕЪРОЖИ (биринчи сабоқ)\nНАМОЗ МЎМИННИНГ МЕЪРОЖИ (биринчи сабоқ)\nБиз олдинги сабоқларда таҳорат, бадан ва кийим поклиги масалаларига тўхталган эдик. Улар бизнинг бир кеча-кундузда адо этадиганимиз беш вақт намоз мақбуллигининг аввалги шартларидир. Энди ушбу сабоқдан эътиборан, иншоаллоҳ, намоз ва унга тегишли ҳукмлар ҳақида сўз боради.\nБомдод намозининг вақти субҳи содиқдан қуёш чиққунчадир. Кунчиқар уфқида кўндаланг бўлиб кўринган ёруғлик субҳи содиқдир.\nПешин намозининг вақти қуёш оғгандан ҳар бир нарсанинг сояси ўз бўйининг икки баробарига етгунчадир. Қуёш оғишга келгандаги соя бунга кирмайди. Қуёш оғишга келган вақт «завол вақти» дейилади. Заволдаги соя туpли жойлар ва ойларда турличадир. Бизнинг диёрларда кишининг завол вақтидаги сояси ўз қадами (оёқ товонидан панжалар учигача) билан саратонда бир ярим, асад ойида икки ярим, сунбулада уч ярим, мезон ойида беш ярим, ақраб ойида етти ярим, қавс ойида тўққиз ярим, жаддий ойида ўн ярим, далв ойида саккиз ярим, ҳутда олти ярим, ҳамал ойида тўрт ярим, савр ойида уч ярим, жавзода эса икки ярим қадам бўлади. Одатда, ҳар бир одамнинг бўйи ўз қадами билан етти қадам бўлади. Бинобарин, масалан, ҳут ойида кишининг сояси ўз қадами билан йигирма ярим қадамга етса, пешин намозининг вақти чиққан ҳисобланади.\nАср намозининг вақти пешин намози вақти тугагандан бошлаб, то қуёш ботгунчадир.\nШом намозининг вақти қуёш ботиши билан бошланади ва кунботap уфқида қизил шафақ йўқолгунча давом этади.\nҚизил шафақ йўқолганидан сўнг хуфтон намозининг вақти киради. Субҳи содиққача хуфтон намозини адо этса бўлади.\nВитр намозининг вақти хуфтон намозининг вақтидир. Аммо витр намозини хуфтон намозидан сўнг ўқиш вожиб. Хуфтонни ўқимасдан витр намозини ўқиш мумкин эмас.\nБеш вақт намознинг ҳар бири айтилган вақтларида ўқилса, ўз вақтида ўқилган ҳисобланади. Аммо бомдод намозини субҳи содиқ киргандаёқ эмас, балки тонг ёришгач, кун чиқишидан олдинроқ ўқиш мустаҳаб бўлади. Қуёш чиқишидан қанча олдинроқда ўқишни қуйидагича белгилашган: мабодо бомдодни ўқиб бўлганидан сўнг намози асносида таҳорати синганлиги маълум бўлса, қуёш чиқишига янгидан таҳорат олиб бомдодни қайта ўқигунча кетадиган вақт қолсин.\nПешин намозини қишда аввалги вақтида, ёзда соя бўйга бир баробар бўлишидан аввалроқ ўқиш мустаҳабдир.\nАср намозини барча вақтда кечроқ, қуёш гардишида ўзгариш бошланмаган муддатгача ўқиш мустаҳаб бўлади.\nШом намозини ҳамиша қуёш ботиши биланоқ ўқиш мустаҳаб.\nҚиш кунлари хуфтон намозини туннинг биринчи учдан бир қисми ўтгандан сўнг, ёз кунлари эса эртароқ ўқиш мустаҳабдир.\nВитр намозини, уйғонишга кўзи етса, кечанинг охирида, субҳи содиқдан олдин ўқиш мустаҳаб бўлади. Аммо уйғонишига кўзи етмаса, хуфтон намозидан сўнг ўқиш мустаҳабдир.\nҲаж маросимида Арафот тоғи ва Муздалифа водийидан бошқа жойда бир намоз вақтида икки намоз жам қилиб ўқилмайди.\nИйд намозининг вақти қуёш чиқиб, икки найза баробарида кўтарилганидан то заволигачадир.\nУч вақтда, яъни қуёш чиқаётганида (то бир ё икки найза кўтарилгунча), тик бўлганида ва ботаётганида (шу кунги аср намозидан бошқа) ҳеч қандай намоз ўқиб бўлмайди.\nТонг отиб, қуёш чиққунча ва аср намозидан сўнг шом намози ўқилгунча нафл ва икки ракат тавоф намозини ўқиш макруҳдир. Шунингдек, имом хутба қилаётганида ва ийд намозларидан олдин ҳам нафл намозларини ўқиш макруҳ бўлади.


ЎзА - Катта адабиёт сари илк одимлар\n09.07.2018 14:23 Чоп этиш версияси\nКатта адабиёт сари илк одимлар\nЖиззах вилояти Зомин туманида 5-7 июль кунлари ёш ижодкорларнинг анъанавий Зомин семинари бўлиб ўтди. Унда Қорақалпоғистон Республикаси, вилоятлар ва Тошкент шаҳридан саралаб олинган 80 нафар ёш ижодкор иштирок этди.\nМоргузар тоғлари бағридаги сўлим табиатли Ўриклисой дам олиш масканида ўтказилган тадбирнинг очилиш маросимида мамлакатимизда аҳоли, айниқса, ёшларнинг китобга қизиқишини ошириш ва мутолаа маданиятини юксалтириш, истеъдодли ёшларни қўллаб-қувватлашга алоҳида эътибор қаратилаётгани таъкидланди.\n– Президентимизнинг китобхонликни кенг тарғиб қилиш, ижодкорлар, хусусан, истеъдодли ёшларни рағбатлантириш, уларнинг самарали ижод қилиши учун зарур шароитлар яратиш борасидаги фармон ва қарорлари маънавий-маърифий ҳаётимизда муҳим аҳамият касб этмоқда, – дейди Ўзбекистон Ёзувчилар уюшмаси раиси, халқ шоири Сирожиддин Саидов. – Ўзбекистон Ёзувчилар уюшмаси қошидаги “Ижод” фонди кўмагида ҳар йили ёш ижодкорларнинг илк китоблари 10 ва 20 минг нусхада чоп этиб келинаётгани, бир неча йиллик танаффусдан сўнг Зомин семинари қайта тикланиши ана шу собитқадам сиёсатнинг амалдаги ифодасидир. Ёш қалам аҳли интиқ кутадиган, уларни катта синовлардан ўтказадиган бу анжуман чинакам маҳорат майдонига айланди, десам муболаға бўлмайди.\nМушоиралар, устозлар билан учрашувлар бу масканга чинакам ижодий руҳ бағишлаб, ёш ижодкорлар қалбини тўлқинлантириб юборди. Анжуманга катта тайёргарлик кўрилгани туфайли иштирокчиларга яратилган қулайлик режалаштирилган тадбирларнинг юқори савияда ўтишини таъминлади.\nТадбирнинг иккинчи куни анжуманнинг асосий мақсади – адабиёт жанрлари бўйича ижодий машғулотлар бўлиб ўтди. Шеърият йўналишида Ўзбекистон халқ шоирлари Маҳмуд Тоир, Энахон Сиддиқова, Ўзбекистонда хизмат кўрсатган маданият ходимлари Эшқобил Шукур, Гавҳар Ибодуллаева, таниқли шоиралар Зулфия Мўминова, Фарида Афрўз, наср йўналишида Қорақалпоғистон халқ ёзувчиси Кенесбой Каримов, ёзувчилар Назар Эшонқул, Исажон Султон, Луқмон Бўрихон, бадиий публицистика йўналишида “Жаҳон адабиёти” журнали бош муҳаррири Аҳмаджон Мелибоев, “Оила ва жамият” газетаси бош муҳаррири Воҳид Луқмон, “Ўзбекистон адабиёти ва санъати” газетаси мухбири Барно Султонова, болалар адабиёти йўналишида Ашурали Жўраев, Дилшод Ражаб, Ориф Тўхташ ёшларга маҳорат дарслари ўтди. Адабий танқид йўналишида филология фанлари доктори Нурбой Жабборов, бадиий таржима йўналишида Муҳиддин Омон, Ойгул Суюндиқова, Гулноза Одилова, драматургия йўналишида Эркин Хушвақтов ижодий машғулотлар ўтказди.\nМашғулотларда ёшлар бадиий маҳорат ва ижод сирларига оид зарур маслаҳатлар олди. Ижод намуналари таҳлил қилинди.\nАйниқса, Ўзбекистон халқ шоирлари Анвар Обиджон ва Усмон Азим билан учрашувлар ёшларда катта таассурот қолдирди.\n– Ёш ижодкорлар учун устозлар йўл-йўриғи, маслаҳати катта мактабдир, – дейди Хоразм вилоятидан келган иштирокчи Зумрад Машарипова. – Зоминнинг бетакрор табиати қўйнида ана шу мактабдан сабоқ олдик. Устозлар ижодига ҳайрат ва ҳавас туфайли янги мавзу ва ижодий режалар туғилди, янги шеърий сатрлар уйғонди. Бу туйғуларнинг маҳсули адабиётимизга янги ирмоқлар бўлиб қўшилажак.\nУч кун давом этган турли маданий тадбирлар, ям-яшил арчага бурканган Зомин тоғлари ва шаршарага саёҳатлар ёшларда унутилмас таассурот қолдирди.\nТадбир якунида иштирокчиларга Ўзбекистон Ёзувчилар уюшмасининг сертификатлари, бадиий китоблар ҳамда Жиззах вилояти ҳокимлигининг эсдалик совғалари топширилди.


Булғор қалампири етиштириш - Agronet.uz интернет портали\nМуаллиф Агроном 13.02.2020\nБулғор қалампири очиқ майдонларда ҳам иссиқхоналарда ҳам яхши ўсади. Шунинг учун уни эртанги сабзавотлар қаторида етиштириш мумкин. Булғор қалампирини иссиқхоналарда махсус иситгичларсиз ҳам бемалол етиштириш мумкин. Бунинг учун иссиқхона 2 қават плёнка билан ёпилади. Бу иш феврал ойининг охирларига тўғри келади.\nИссиқхоналарга экиш учун булғор қалампири кўчатларини январь ойидан бошлаб, юқори ҳарорат ҳосил қилинадиган махсус иссиқхоналарга экилади.\nБу ерда улар керакли ҳарорат ва парвариш билан тайёрланиб, феврал охирларида бошқа жойларга ўтқазилади. Бунда кўчатлар махсус селофан идишлар (стакан)ларда ўстирилади.\nБулғор қалампири кўчатлари орасини 30-35 см дан қилиб, қатор ораларини еса, 60-70 см дан қилиб экилади. Фақат қуёш нури орқали иситиладиган иссиқхоналарда кўчатлар феврал ойида ва март ойининг илк кунларида экилганда иссиқхона ичига қўшимча яна бир қават селофан плёнка ёпилиши керак. Чунки бу даврда ҳаво ҳарорати совуқ бўлиб, тунда тушадиган қировлар натижасида кўчатларни совуқ уриши мумкин.\nКўчатларни экишдан олдин иссиқхона тупроғи яхшилаб ўғитланади ва юмшатилиб, ишланади. Бунда ерга аммофос, фосфор, озроқ миқдорда калий ўғитларини солиш мумкин. Маҳаллий ўғитларнинг эса яхши чиритилганларинигина солиш мумкин. Янгиларини солиш мумкин эмас, чунки ҳаво ҳарорати кўтарилиши билан, ҳали чириб улгурмаган гўнглар чиришни бошлайди ва тупроқни қиздиради ва натижада ўсимлик илдизини қиздириб, куйдиради. Бунинг оқибатида эндигина мевага кирган ниҳоллар қуриб қолади.\nЯнги экилган кўчатларга ҳар куни сув қўйиб турилади. Чунки қиш пайтида эгатлаб суғормаган маъқул. Шунда иссиқхона тупроғи қуруқ бўлиб, қуёшнинг ёруғида тезда исиб кетади ва кўчатлар бемалол ўса олади.\nКўчатлар ерга яхши ўрнашиб олгандан сўнг, ерни ўғитлаш ва суғориш мумкин. Ўғитни кўчатга жуда яқин ҳам, жуда узоқ ҳам солмаслик керак. Шу билан бирга ўғит эгатнинг суғориладиган томонига солиниши шарт. Чунки кўчатлар ҳали кичкина бўлганлиги учун, эгатнинг бир томонига экилган бўлади ва кейинчалик чопиқ қилиш жараёнида эгат ўртасига олинади. Агар бу даврда ўғитни эгатнинг қуруқ томонига солиб қўйилса ва намлик яхши етиб бормаганда ёш ниҳоллар қуриб қолиши мумкин. Ёки эндигина шоналаган кўчатларнинг шоналари қуриб тўкилиб кетиши мумкин. Бу жараён ўғитни ҳаддан ортиқ миқдорда кўп солинганда ҳам юз беради. Бу билан дастлабки олинадиган ҳосиллар нобуд бўлади.\nЎсув даврида ўсимликка ҳар галги суғоришда озроқ-озроқдан селитра, сулфат аммония каби ўғитлардан солиш мумкин. Маҳаллий ўғитларни эса шарбат усулида суғориш билан қўшиб амалга ошириш мумкин.\nБулғор қалампири ҳар 5-7 кунда суғориб турилади. Суғоришдан кейин тупроқ етилиши билан чопиқ қилиниб, бегона ўтлардан тозалаб турилади. Булғор қалампирлари оқариб, ялтираши билан териб олинади. Ҳосилнинг дастлабкилари кўчат экилгандан 40-45 кун ўтиб етилади, кейингилари эса тезроқ 20-25 кун давомида етилади. Ҳосилларни 4-5 кун ўтказиб йиғиб олинади ва ўғитланиб, суғорилади.\nИссиқхона ҳарорати 30-35°C гача кўтарилиб, ўсимлик тўлиқ гуллашни бошлаши билан, кундузи иссиқхонанинг икки чети очилиб иссиқхона ҳавоси янгиланиб турилади. Акс ҳолда гуллар ва мевалар тўкилиб кетиши мумкин.\nБулғор қалампиридан ёзнинг июл-август ойларигача ҳосил олиш мумкин. Аммо бу пайтга келиб ҳосил ўсимликнинг юқори қисмига чиқади ва майдалашиб кетади.


Razer компанияси уч экранли ноутбукни тақдим этди\n12:13 / 06.01.2017\nАмериканинг Razer компанияси CES 2017 кўргазмасида ўзининг янги ноутбуки лойиҳасини тақдим этди. У учта 17 дюймли дисплей билан жиҳозланган. Лойиҳа Project Valerie деб аталди.\nНоутбукнинг оғирлиги 5 килограмм. У очилгач, иккита қўшимча дисплейни турли томонларга суриш ҳамда шу тариқа катта экранга эга бўлиш мумкин. Ҳар бир дисплей IGZO технологияси бўйича ишлаб чиқилган бўлиб, 4K кенглигини қўллаб-қувватлайди. Улардаги тасвир NVIDIA G-Sync технологияси ёрдамида мослаштирилади.\nНоутбук механик клавиатура, видео хотираси 8 гигабайт бўлган NVIDIA GeForce GTX 1080 видеокартаси, 32 гигабайтли оператив хотира, шунингдек, энг замонавий совутиш тизимига эга бўлади. Тахминларга кўра, уч экранли бу янгилик 6000 АҚШ доллари атрофида баҳоланади. Бироқ Razer бундай ноутбукни бозорга умуман чиқармаслиги ҳам мумкин экан.


Ну вы даёте, господа – nurullohuz.com\nПу-пу-у-у-у-п!.. Вота-кишта, вота-кишта, пу-пу-у-уу-п!.. Пўшт, пўшт, Турксиб йўлларидан «Извезда Востўк» оташаравасида жаноб Попўф келаётирлар, пўўшт!..\nБу йўллар кўп қадим йўллардир. Жаҳоннинг фотиҳи Искандар, Рум қайсари, Чингиз, Боту, Жўжи… Александр II, Александр III, Николай подшо ўтган бу йўллардан! Кимлар ўтган бўлса, барчаси нон дея, нон дея очинқираб ўтган. Қон дея, қон дея босинқираб ўтган бу йўллардан. Энди бўлса, яъни йигирма биринчи асрга ўн йил қолганда…\nВота-кишта, вота-кишта, пу-пу-у-у-у-п!.. Даёшь Красний Путиловский паровоз!.. Қоч йўлдан, қоч, итэмган! Қайт қоплон, қайт, тўрткўз, қайт, Будуним, сен бу итларга нима ёмонлик қилдинг, айт! Кўрмаяпсанми, бу йўлдан Туркистонни Туркистон элидан, Шарқ халқларини Шарқ халқларидан озод қилгани, уларга бахт-саодат ато этгани нақд саховатпеша Оқ пошшо келяптилар! «Оқ пошшо» деб қонхўр Николайни айтмаяпмиз, «Белий генерал»ни, яъни ўртоқ Искобил жанобларини, яна яъни Скобеллар авлодининг сўнгги эркаги бўлмиш Михаил Димитрий баччасини айтяпмиз. Нима! Буям босқинчи – қонхўр бўлган, дейсанми! Хаҳ оғзинг қийшайиб қолсин-а! Хаҳ бадбахт-а! Кимга тил текизяпсан, ўқимаган!! Яхшики, бир мен эшитдим бу гапингни, худо кўрсатмасин, Михаил Попўф жанобларинингми, «Извезда Востўк» жўрноли империячиларинингми қулоғига бориб етса борми… Бай-бай-бай! Ахир, жўрнолнинг бу йилги 3-нўмирасинда жаноб Попўфнинг «Ак-паша – Белий генерал» деган нишолда қасидаси чиқди, ўқимадингми! Ҳа, саводсизсан-да, саводсизсан – тўмний народ. «Орадан юз йиллар ўтади, аммо ажойиб, беназир (замечательный) кишиларнинг ишлари ва фикру ўйлари ўлмайди, авлоддан авлодга ўтиб келаверади», деб кўрга ҳассадай қип ёзиб қўйипти бошданоқ.\n«Пушкин тўғрисида айтаётгандир-да», дейсанми! Ол-а! Искобилуфни айтяптилар Попўф жаноблари. Ҳа, ўшани-да! Туркистонга оқ отда кириб келган ўртоқ Искобилуф бор-ку, ўшани! У ўртоқ ватан ҳимоячиларини ҳеч қирмаганлар, ҳеч кимни ўлдирмаганлар. У ўртоқ оқ отда, оппоқ (яктакда эмас!) ҳарбий кийимда, оппоқ қўлқопда (шунинг учун – «оқ пошшо»!) фариштадай кириб келганлар. «Жанг санъатини» моҳирона эгаллаган ўртоқ Искобилуф (санъаткорни қара!) Тошканду Қўқонни, Хивою Бухорони, ҳатто ҳу-ув Туркман элини урушиб босиб олганига қарамай, қўлқопларига қон томчиси тугул, ҳатто гард ҳам юқмаган. Ана, ишонмасанг, Попўф жанобларининг нишолдаларидан тотиб кўр! Сен бўлсанг, босқинчи, қонхўр, дейсан. Эсинг борида гапингни қайтиб ол, қулвачча! Ўртоқ Искобилуф келиб сени асрий қулликдан озод қилганлари эсингдан чиқдими, ношукр!! Ана, жаноб Попўф сенга ўхшаган кўрларга ҳасса қип очиқ-ойдин ёзиб қўйиптилар: ўртоқ Искобилуф мард, жасоратли, ватанпарвар лашкарбоши эди, ўз ватанини ҳимоя қилганлар эса «душманлар» (неприятели), деб. Битта сўлкавойга битта «Извезда Востўк» беради, олиб ўқигин-да, порахўр! Ўқиганингда, яна Оқ пошшомизнинг «ўрис кишисининг табиатига хос саховат эгаси» эканликларини ҳам билиб олардинг. Яна у ўртоқ Искобилуф ўлардай содда, «ишонувчан» бўлганлар. Масалан, бир гуруҳ қуролланган така туркманга йўлиқиб қолган жойлари зўр ёзилган! «Биз тинч аҳолимиз, такалар ҳеч ёлғон сўзламайди», деган сўзларига ишониб, ўртоқ оқ пошшо ўз қўриқчи отрядига жавоб бериб юборибдилар-да, йўлнинг у ёғига «айёр душман»лар билан бирга кетибдилар. Попўф жаноблари туркманнинг мардлиги ва ростгўйлигига эмас, ўртоқ Искобилуфнинг «ишонувчан» қалбига қойил қолибдилар. Қалай!\nЯна бир фазилатлари – ўртоқ Искобилуф ноҳақликни, беҳуда тўкилаётган қонларни кўрсалар чидаёлмас эканлар. Боя ҳам айтдим-ку, фаришта, деб. «У(лар) ҳар қандай урушни (босқинчилик урушларини ҳам. – Бизнинг изоҳ.) ноиложликдан бўладиган ачинарли эҳтиёж» оқибати деб биларканлар. Бу дегани – ўзим фариштаман-у, озгина гуноҳ қипқўйсам кечирасизларда, «ачинарли эҳтиёж»дан шу йўлга кириб қолдим, дегани бўлади. Шаккоклик қилма, ота-буволаримизга ўхшаб кечиримли бўлайлик, хўппи!!\nЎртоқ Искобилуф айниқса босқинчиликни ёмон кўрарканлар. Бу фазилатларини мана бу мисолдан билса бўлади: ўртоқ оқ пошшо бутун Туркистонни босиб, Чор Русиёсига «қўшиб берганлари»дан кейин иштаҳалари очилиб кетиб, биратўла Ҳиндистонниям инглиз босқинчилари зулмидан озод қилиб юбориш пайига тушиб қолибдилар .. Тўхта, гап қўшмай тур, маҳмадана! Ҳа, нима дейсан! «Хайрият ўшанда озод қилмаганлари», дейсанми! Нега! «Бўлмаса, ҳинд халқи қам ҳалигача озод бўлолмай юрарди»! Ҳой нодон, ҳой ўқимаган! Инглизлар ориятли бўлишини, халқ уларнинг ҳукмронлигини истамай қўйгач, ўзлари Ҳиндистондан чиқиб кетишганини унутдингми! Хаҳ, овсар-а! Хаҳ, ўқимаган-а! Дарвоқе, ўртоқ Искобилуфга қайтайлик. Попўф жанобларининг ёзишларича ва бунга «Извезда Востўк»нинг гувоҳлик беришича, ўртоқ оқ пошшо жиндай иримчи ҳам бўлган эканлар. Муборак оқ отлари парахўдда келтирилганида у киши ярим йўлда отларини сувга солиб юборибдиларки, қирғоққача ўзи юзиб ўтсин, деб. Яъни, от агар эсан-амон қирғоққа чиқиб олса, демак шу босқинчилик юришимда… э, тилгинам узилсин-а… «айёр душманлар»га қарши юришимда зафар қучаман, деб ирим қилган эканлар. Шундай нозик паллада ҳазил-ҳузулга кайфият топганларига тан бермайсанми, номард! Шундай қип, от жаноблари танасига сув юқтирмай эсан-амон қирғоққа чиқиб олибдилар ва… бу ёғи нима бўлгани, энди, сен билан менга қоронғи, ука. Шунинг учун, ҳадеб минғиллайвермай, узоқни кўзлаб, камида Ҳиндистонни мўлжалга оли-и-б гапиргин, дурустми!\nҲа, энди, ўртоқ оқ пошшо бўлмиш Искобилуфнинг ўлимлари тафсилотига келсак, буни эслаб ҳам ўтирма. Майда-чуйда гап бу. Петербурғнинг «Ангилиё» исмлик мусофирхонасида учига чиққан немис фоҳишаси Ванданинг чиркин кўрпасида шармандали тарзда ҳалок бўлган бўлсалар… энди, шундан ҳам қитмир маьно чиқариб «босқинчи-қотилнинг жазоси шу; унинг юраги ҳам, кўзи ҳам, қўли ҳам қон эди, ифлос эди, мана, ўлимини ҳам фаҳшнинг жирканч кўрпаси ичидан топди», деб ҳаммаёққа сасиб юрма. Айтдим-ку, узоқни кўнжалла, деб. Майли, сенинг ҳам ҳаққинг бор, оғзингни биров тўсмайди, ҳозир ошкоралик замони, гапир, лекин гапингни жаноб Попўф сингари юксак пардаларда бошлаб, юксак пардаларда тугат. Уч йилдан кейин бутун Туркистон халқларининг халоскори, элларимизга озодлик, бахт-саодат олиб келган жафокаш Оқ пошшомиз туғилганларига нақ 150 йил тўларкан, шу оламшумул тўйни катта тантана билан ўтказишни ўйла! Рост-да, бунақа «ажойиб, беназир кишиларнинг ишлари ва фикру ўйлари ўлмайди, авлоддан авлодга ўтиб келаверади»! «Извезда Востўк»даги мақола бунинг тирик тимсоли…\nИе, шошма, шу жаноб Попўфнинг ўзлари ҳам… а!.. дурустроқ суриштирилса, ўртоқ Искобилуфнинг учинчими-тўртинчими авлод-павлоди чиқиб қолар-ов, лаббай!!\nИ-ий-й, қоч, кепқолди, уриб кетади!\nПу-пу-у-у-у-п… Вота-кишта, вота-кишта, вота-кишта, пу-пу-у-у-уп!.. Бу темирйўллар бекорга қурилмаган-да, пу-пу-у-у-ул!.. Даёшь Красний Путиловский, Красний Скобелевский, Красний Поповский паровоз! Даёшь Красний локомотив «Звезда Востока!»\n“Муштум” журнали, 1990 йил, 10-сон.


Адиблар хиёбонидаги гипс ҳайкаллар бронзага алмаштирилди | Qaraqalpaqstan Xabar Agentligi\nАдиблар хиёбонидаги айрим гипсдан ишланган ҳайкаллар бронзага алиштирилмоқда.\nАдиблар хиёбонида йигирма беш нафар ёзувчи ва шоирларимизга бронза, мис ва гипсдан ҳайкаллар ўрнатилган. Улар 13 нафар ҳайкалтарош томонидан ишланган. Бу йил ўрнатилган ҳайкаллар орасида гипсдан ишланганлари кўп бўлган. Ёзувчилар уюшмаси матбуот котиби Фозил Фарҳод бу ҳақида хабар берар экан, ҳайкаллар нима учун аввал гипсдан ясалганига изоҳ бериб ўтди. «Биласиз, гипсдан ясалган ёдгорликнинг умри қисқа, ёмғир-қорга чидамсиз бўлади.\nШу боис уларнинг тезда тўкилиш эҳтимоли катта. Бундан ўн йиллар аввал Ойбек, Абдулла Қаҳҳор, Ғафур Ғулом, Зулфия, Саид Аҳмад ва Саида Зуннуновага гипсдан ўрнатилган ёдгорликлар узоқ йиллар туриб қолгани боис тўкилиб кетганини кўпчилигимиз биламиз. Кейинчалик бу ҳайкаллар мис ва бронзага алмаштирилди. Адиблар хиёбонидаги Огаҳий, Бердақ, Муқимий, Фурқат, Маҳмудхўжа Беҳбудий, Тўлепберген Қайипбергенов, Александр Файнбергнинг гипсдан ясалган ҳайкаллари бронзага алмаштирилмоқда», дейди ёзувчилар уюшмаси матбуот котиби.\nМаълумотларга кўра, ноябрь ойида Абдулла Қодирий, Чўлпон, Абдулла Авлоний, Ибройим Юсупов сингари ёзувчи-шоирларнинг гипсдан ишланган ҳайкаллари бронзага ўзгартирилади. Ўзбек адабиётининг атоқли намояндаларидан бири, машҳур шоир, забардаст драматург, адабиётшунос олим ва таржимон Мақсуд Шайхзодага эса биратўла бронзадан ҳайкал ўрнатилади.\n02.11.2020, 16:09 | 74 марта кўрилди